‘Bɛnriandi Nla Nwo Ɛbɛlatane’(1 Kɔlentema 6:18) | Nyamenle Ɛhulolɛ\nKENGA YE WƆ Acholi Afrikaans Albanian Altai America Mumule Aneɛ Amharic Arabic Argentina Mumule Aneɛ Armenian Assamese Australia Mumule Aneɛ Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazil Mumule Aneɛ Britain Mumule Aneɛ Bulgarian Cakchiquel (Central) Cambodian Catalan Cebuano Chavacano Chichewa Chile Mumule Aneɛ Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombia Mumule Aneɛ Croatian Czech Dangme Danish Douala Drehu Dutch Ecuador Mumule Aneɛ Efik English Estonian Ewe Faroese Fijian Finnish Finnish Mumule Aneɛ Ga Garifuna Georgian German Giliki Greenlandic Guarani Gujarati Guna Haitian Creole Hausa Hibulu Hiligaynon Hindi Hmong (White) Hungarian Iban Ibanag Icelandic Iloko Indonesian Japan Mumule Aneɛ Japanese Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korea Mumule Aneɛ Korean Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexico Mumule Aneɛ Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peru Mumule Aneɛ Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russia Mumule Aneɛ Russian Rutoro Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuela Mumule Aneɛ Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n‘Bɛnriandi Nla Nwo Ɛbɛlatane’\n‘Ɔwɔ kɛ bɛku nwonane nu atiakunluwɔzo ne mɔ mɔɔ wɔ bɛ nu, mɔɔ le kɛ nla nwo ɛbɛlatane, ɛbɛla mgbane mgbane ɛbɔlɛ, nla nwo ɛhulolɛ ɛtane, atiakunluwɔzo ɛtane, yɛɛ anyebolo, mɔɔ le awozonle ɛzonlenlɛ la.’—KƆLƆSAEMA 3:5.\n1, 2. Adwenle boni a Beelam bɔle kɛ ɔfa yeagyegye Gyihova menli a?\nFƐLƐKYEVOLƐ ne kɔ ɛleka mɔɔ ɔta ɔkye fɛlɛ la. Ɔze fɛlɛ mɔɔ ɔkpondɛ la. Yemɔti ɔfa nwolɛ kɔleɛ ɔbɔ koba ne ati na ɔto ye azule ne anu. Ɔngyɛ, boya ne noma, nyɛma ne anu sa na ɔtwe fɛlɛ ne ɔto file zo. Ɔsele, ɔluakɛ ɔnwu kɛ ɔvale kɔleɛ mɔɔ fɛlɛ ne kulo la.\n2 Wɔ ɛvolɛ 1473 K.Y.M., nrenya bie mɔɔ bɛfɛlɛ ye Beelam la dwenlenle adenle mɔɔ ɔbalua zo yeazua menli bie ɛhane la anwo kpalɛ. Nyamenle menli ne mɔɔ ɛnee bɛyɛ bɛ azokoɛleɛ wɔ Mowabe Fienemgbole ne anu wɔ Ɛwɔkɛ Azɛlɛ ne ɛweɛne zo la yɛɛ ɛnee ɔkulo kɛ ɔkye bɛ a. Beelam yɛle ɔ nwo kɛ ɔle Gyihova ngapezonli, noko ɛnee ɔle anyebolo sonla mɔɔ bɛbɔ ye ɛkpa kɛ ɔwa Yizilayɛma amonle a. Gyihova vale ɔ nwo liele nu yemɔti mɔɔ Beelam holale yɛle la ala a le kɛ ɔyilale Yizilayɛma. Kɛmɔ ɛnee yebɔ kpɔkɛ kɛ ɔnrɛmaa ye ahatualɛ ne ɛnrɛbɔ ye la ati, Beelam nwunle kɛ saa ɔmaa Yizilayɛma yɛ ɛtane kpole a, ɔbahola yeamaa Nyamenle awa ye menli ne amonle. Mekɛ mɔɔ ɛhye wɔ ye adwenle nu la, Beelam zuale ye ɛhane ne—ɔvale Mowabe mbɛlɛra mɔɔ anwo yɛ fɛ la ɔlile gyima.—Ɛdianlɛ 22:1-7; 31:15, 16; Yekile 2:14.\n3. Kɛzi adwenle mɔɔ Beelam bɔle la yɛle gyima ɛ?\n3 Asoo adwenle ne mɔɔ ɔbɔle la yɛle gyima? Ɛhɛe, ɔyɛle gyima. Yizilayɛ mrenya apenle dɔɔnwo dɔle ɛhane ne anu ɔlua ‘Mowabe mraalɛ mɔɔ bɛ nee bɛ bɔle nla nwo ɛbɛlatane’ la azo. Bɛbɔle ɔ bo bɛzonlenle Mowabe awozonle ne mɔ mɔɔ Beeyale mɔɔ wɔ Piyɔ, awolɛ anzɛɛ nla nyamenle ne, boka nwo la. Ɔlua ɛhye azo Yizilayɛma 24,000 wule Ɛwɔkɛ Azɛlɛ ne ɛweɛne zo. Nea munzule kokye mɔɔ dole bɛ a!—Ɛdianlɛ 25:1-9.\n4. Duzu ati a Yizilayɛma apenle dɔɔnwo bɔle ɛbɛlatane a?\n4 Duzu a vale munzule ɛhye rale a? Ɛnee menli ne anu dɔɔnwo ɛnyia ahonle ɛtane ɔluakɛ ɛnee bɛhwe bɛ nwo bɛvi Gyihova, Nyamenle ne mɔɔ liele bɛ vile Yigyibiti, manle bɛ aleɛ wɔ ɛsɛlɛ ne azo, na ɔlile bɛ nyunlu ɔhɔle azɛlɛ ne mɔɔ yeva yebɔ bɛ ɛwɔkɛ anloa la anwo. (Hibuluma 3:12) Mekɛ mɔɔ ɛzoanvolɛ Pɔɔlo ɛlɛdwenledwenle edwɛkɛ ɛhye anwo la, ɔhɛlɛle kɛ: ‘Ɔnle kɛ yɛbɔ nla nwo ɛbɛlatane kɛmɔ bɛ bie mɔ bɔle a bɛ nuhua 23,000 dɔle kenle ko la.’ *—1 Kɔlentema 10:8.\n5, 6. Duzu ati a ɛtane mɔɔ Yizilayɛma yɛle wɔ Mowabe Fienemgbole ne anu la anwo kɛlɛtokɛ ne hyia kpalɛ maa yɛ ɛnɛ a?\n5 Ɛzukoalɛdeɛ dɔɔnwo wɔ Ɛdianlɛ edwɛkɛ ne anu maa Nyamenle menli ɛnɛ, mɔɔ ɔnrɛhyɛ biala na bɛahɔ ɛwɔkɛ azɛlɛ kpole bie azo la. (1 Kɔlentema 10:11) Kɛ neazo la, nla nwo adwenle mɔɔ ɛbu zo wɔ ewiade ɛnɛ la le kɛ tete Mowabe ɛdeɛ ne la, noko yezɛkye yedɛla zɔ. Bieko, ɛvolɛ biala Keleseɛnema apenle dɔɔnwo fa bɛ nwo wula ɛbɛlatane nu—deɛ ko ne ala mɔɔ dole Yizilayɛma la. (2 Kɔlentema 2:11) Ɛnɛ, menli mɔɔ nee Nyamenle menli tu la bie mɔ ɛzukoa Zemelae mɔɔ yeanyɛ ye nyiane kɛ ɔbava Medean raalɛ yeaze Yizilayɛma anye zo wɔ bɛ azokoɛleɛ ɛkɛ ne yeahɔ ye ɛdanlɛ sua ne anu la, na bɛfa bɛ ɛbɛlatane ne bɛgyegye awie mɔ wɔ Keleseɛne asafo ne anu.—Ɛdianlɛ 25:6, 14; Dwuudu 4.\n6 Asoo ɛnwu ɛ nwo kɛ ɛwɔ Mowabe Fienemgbole ne azo ɛnɛ? Asoo ɛnwu kɛ ɔnrɛhyɛ biala ɛ sa baha wɔ ahatualɛ ne—ewiade fofolɛ ne mɔɔ wɔva mekɛ tendenle wɔhendɛ la? Saa zɔhane a ɔde a, ɛnee bɔ mɔdenle yɛ debie biala mɔɔ bamaa wɔahɔ zo wɔadɛnla Nyamenle ɛhulolɛ ne anu ɔlua mɛla ɛhye mɔɔ ɛbali zo la azo: “Bɛnriandi nla nwo ɛbɛlatane.”—1 Kɔlentema 6:18, NW.\nNea Mowabe Fienemgbole ne\nDUZU A LE NLA NWO ƐBƐLATANE?\n7, 8. Duzu a le ‘nla nwo ɛbɛlatane,’ na kɛzi menli mɔɔ fa bɛ nwo wula nu la bu mɔɔ bɛdua la ɛ?\n7 Kɛmɔ bɛhile wɔ Baebolo ne anu la, “nla nwo ɛbɛlatane” (Giliki, por·neiʹa) kile nla nwo ngitanwolilɛ biala mɔɔ menli mɔɔ bɛtɛgyale kɛmɔ Baebolo ne kile fa bɛ nwo wula nu la. Agyalɛzɛkyelɛ, tuutuubɔlɛ, yɛɛ nla nwo ngitanwolilɛ mɔɔ kɔ zo wɔ menli mɔɔ bɛnle agyalɛma avinli, yɛɛ awie anwo mɔɔ bɛtafe anzɛɛ bɛfa bɛdi nwɔhoa nee ɔ nzi mɔɔ bɛfa ye la boka nwolɛ. Mɔɔ boka nwo bieko a le nrenya mɔɔ fa nrenya nee raalɛ mɔɔ fa raalɛ yɛɛ nane mɔɔ bɛ nee ye da la. *\n8 Ngɛlɛlera ne ka ye wienyi kɛ: Bɛdabɛ mɔɔ bɛbɔ nla nwo ɛbɛlatane la ɛnrɛhola ɛnrɛdɛnla Keleseɛne asafo ne anu yɛɛ bɛnrɛnyia dahuu ngoane. (1 Kɔlentema 6:9; Yekile 22:15) Bieko, bɛyia ngyegyelɛ dɔɔnwo ɛnɛ ɔluakɛ menli ɛnlie bɛ ɛnli, bɛnlɛ ɛbulɛ, bɛ agyalɛ nu le edwɛkɛ ngome, bɛ adwenle bua bɛ fɔlɛ, bɛnrenzɛ wɔ mekɛ mɔɔ bɛ nye ɛnla, bɛnyia ewule ngakyile, na bɔbɔ bɛwu. (Bɛgenga Galeehyeama 6:7, 8.) Duzu ati a ɔwɔ kɛ ɛyɛ debie mɔɔ bamaa wɔayia ngyegyelɛ dɔɔnwo a? Mɔɔ yɛ nyane la a le kɛ, menli dɔɔnwo ɛlɛyɛ debie mɔɔ lumua mɔɔ fa ngyegyelɛ ɛhye mɔ ba la a bɛndwenle nwolɛ, fane dɔɔnwo ne ala ɔta ɔyɛ nlanwonvoninli.\nNLANWONVONINLI—DEBIE MƆƆ LUMUA\n9. Asoo nlanwonvoninli ɛmboda, kɛmɔ bie mɔ kile la? Kilehile nu.\n9 Wɔ maanle dɔɔnwo anu, nlanwonvoninli ɛbu zo wɔ bɛ adwelie ngɛlata, bɛ edwɛne, yɛɛ bɛ tɛlevihyɛne zo gyimalilɛ nu, na bɛ Intanɛte zo ɛdeɛ bɛnga. * Asoo ɔmboda, kɛmɔ bie mɔ ka la? Ɔboda! Menli mɔɔ nea nlanwonvoninli la bahola ava bɛ nwo awula bɛnwobɔlɛ nu na yeaha bɛ ɛkɛ na bɛanyia “atiakunluwɔzo ɛtane,” mɔɔ bie a ɔbamaa bɛ adwenle ahɔ nla zo, bɛanyia atiakunluwɔzo ɛtane, bɛayia ngyegyelɛ kpole wɔ bɛ agyalɛ nu, na bɔbɔ yeava ewolebɔlɛ yeara. * (Wulomuma 1:24-27; Ɛfɛsɛsema 4:19) Awie bie mɔɔ yɛ neɛnleanu la, vale bɛ nwo mɔɔ bɛngola ye sɔ wɔ nla nwo la dole kansa nwo. Ɔka kɛ: “Ɔkɔ zo ɔyɛ kpole na ɔtɛlɛ, ɔngyakyi, yɛɛ ye ayileyɛlɛ nee ye ɛhɔlɛ yɛ se kpalɛ.”\nNrɛlɛbɛ wɔ nu kɛ bɛbava Intanɛte bazie wienyi nu wɔ sua nu\n10. Ndenle boni azo a yɛbahola yɛava ngyinlazo ne mɔɔ wɔ Gyemise 1:14, 15 la yɛali gyima ɛ? (Eza nea ɛlɛka “ Kɛzi Membɔle Mɔdenle Kɛ Mebabɔ Ɛbɛla Kpalɛ La.”)\n10 Suzu edwɛkɛ mɔɔ bɛhɛlɛ ye wɔ Gyemise 1:14, 15 mɔɔ ka kɛ: “Sonla ɔdaye ye atiakunluwɔzo ɛtane ne a sɔ ye nea na ɔtwe ye ɔfi Nyamenle anwo. Saa ye munzule atiakunluwɔzo ne nrenzɛ a ɔwo ɛtane, yɛɛ ɛtane wie nyi a ɔwie ewule” la anwo. Yemɔti, saa atiakunluwɔzo ɛtane bie ba wɔ adwenle nu a, yɛ nwolɛ debie ndɛndɛ na ye adwenle zɔhane fi ɛkɛ! Kɛ neazo la, saa ɛ nye kɔbɔ nvoninli bie mɔɔ twehwe nla nwo atiakunluwɔzo la azo a, ye ɛ nye to ahane ndɛndɛ, anzɛɛ nua kɔmputa ne, anzɛɛ kakyi TV ne to ɛleka fofolɛ. Yɛ debie biala mɔɔ ɔhyia la fa koati atiakunluwɔzo ɛtane kolaa na yeali ɛ nwo zo konim!—Bɛgenga Mateyu 5:29, 30.\n11. Kɛ ɔkɛyɛ na yɛahile kɛ yɛfa yɛ nwo yɛto Gyihova anwo zo wɔ mekɛ mɔɔ yɛlɛko yɛatia atiakunluwɔzo ɛtane la ɛ?\n11 Ndelebɛbo kpalɛ bie ati, Ahenle mɔɔ ze yɛ kpalɛ tɛla kɛzi yɛze yɛ nwo la, tu yɛ folɛ kɛ: ‘Ɔwɔ kɛ bɛku nwonane nu atiakunluwɔzo ne mɔ mɔɔ wɔ bɛ nu, mɔɔ le kɛ nla nwo ɛbɛlatane, ɛbɛla mgbane mgbane ɛbɔlɛ, nla nwo ɛhulolɛ ɛtane, atiakunluwɔzo ɛtane, yɛɛ anyebolo, mɔɔ le awozonle ɛzonlenlɛ la.’ (Kɔlɔsaema 3:5) Nɔhalɛ nu, ɔhyia mɔdenlebɔlɛ kpalɛ na yɛahola yɛayɛ ɛhye. Noko, kakye kɛ yɛ anwuma Selɛ ne mɔɔ lɛ ɛlɔlɛ nee abotane la wɔ ɛkɛ mɔɔ yɛbahola yɛazɛlɛ ye moalɛ a. (Edwɛndolɛ 68:19) Ɛhye ati, saa adwenle ɛtane bie ba ɛ ti anu a, kɔ ye ɛkɛ ne ndɛndɛ. Sɛlɛ ye “tumi bedevinli ne,” na bɔ mɔdenle dwenle debie fofolɛ nwo.—2 Kɔlentema 4:7; 1 Kɔlentema 9:27; nea ɛlɛka “ Kɛ Ɔkɛyɛ Na Meagyakyi Subane Ɛtane Bie Ɛ?”\n12. Yɛ “ahonle” ne a le duzu, na duzu ati a ɔwɔ kɛ yɛbɔ nwolɛ bane a?\n12 Nrenya nrɛlɛbɛvolɛ Sɔlɔmɔn hɛlɛle kɛ: “Bɔ wɔ ahonle ne anwo bane tɛla mɔɔ ɛfa ɛsie la amuala, ɔluakɛ nuhua yɛɛ ngoane vi ba a.” (Mrɛlɛbulɛ 4:23, NW) Yɛ “ahonle” ne gyi ɛkɛ ne maa kɛzi yɛde, sonla holɛ ko mɔɔ yɛde wɔ Nyamenle anyunlu. Bieko, mɔɔ Nyamenle nwu ye wɔ yɛ ahonle ne anu la a bahile kɛ yɛbanyia dahuu ngoane anzɛɛ yɛnrɛnyia dahuu ngoane a, na tɛ kɛzi yɛde wɔ menli nye zo la ɔ. Ye sikalɛ ne ala ɛne. Noko, ɔle anyebolo edwɛkɛ. Amaa nɔhavo Dwobu annea raalɛ bie wɔ adenle ɛtane zo la, ɔ nee ɔ nye yɛle ngyekyeleɛ. (Dwobu 31:1) Nea kɛzi ɛhye le neazo kɛnlɛma maa yɛ a! Edwɛndolɛnli ne nyianle adwenle ko ne ala bie na ɔyɛle asɔne kɛ: “Ye me nye fi ninyɛne mgbane mgbane nwo.”—Edwɛndolɛ 119:37.\nKƐZI MEMBƆLE MƆDENLE KƐ MEBABƆ ƐBƐLA KPALƐ LA\nKpavolɛ bie hanle kɛ: “Mekɛ mɔɔ melɛnyi la nlanwonvoninli nee bɛnwobɔlɛ hale me nwo. Ɛnee me tipɛnema mɔɔ me nee bɛ kɔ sukulu la bu nyɛleɛ zɛhae kɛ mgbavolɛ yɛ ɛtane biala ɛnle nwolɛ. Noko, ɔzɛkyele me adwenle, na menvale me nwo menwulale ɛbɛlatane nu. Awieleɛ ne, menwunle kɛ meyɛ akɛlɛ memaa atiakunluwɔzo ɛtane. Noko, ɔlua Gyihova nee asafo ne moalɛ zo mengolale mengyakyile nyɛleɛ ɛtane ɛhye. Kɛkala menea menli mɔɔ me nee bɛ tu la boɛ, ɔluakɛ meze kɛ awie mɔ nyɛleɛ bahola agyegye me kpole. Menwu kɛ asɔneyɛlɛ nee bɛtianwo Baebolo ɛzukoalɛ dahuu hyia na meanyɛ nyɛleɛ ɛtane bieko. Kɛ anrɛɛ mebayɛ akɛlɛ meamaa nwonane nu atiakunluwɔzo la, kɛkala menyia adenle melɛsonle kɛ dahuu adekpakyelɛnli.”\nDAENA ZILE KPƆKƐ ƐTANE\n13. Nwane a le Daena, na duzu ati a yeamkpa agɔnwolɛ nrɛlɛbɛ nu a?\n13 Kɛmɔ yɛnwunle ye wɔ Tile 3 ne la, yɛ gɔnwo mɔ bamaa yeahola yɛayɛ debie kpalɛ anzɛɛ debie ɛtane. (Mrɛlɛbulɛ 13:20; bɛgenga 1 Kɔlentema 15:33.) Suzu tete selɛ Gyekɔbo ara raalɛ Daena neazo ne anwo. Ɔnyianle ndetelɛ kpalɛ ɛdeɛ, noko Daena yɛle koasea na ɔvale Keena mbɛlɛra agɔnwolɛ. Ɛnee Keenama le kɛ Mowabema mɔɔ bɛ ɛbɛla ɛzɛkye bɔkɔɔ la. (Sɛlɛvolɛma 18:6-25) Wɔ Hyikɛm mɔɔ “bɛdi ye eni kpalɛ” wɔ ye abusua ne anu nee Keena mrenya mɔɔ ɛha la anye zo, ɛnee Daena le raalɛ mɔɔ bɛbahola bɛ nee ye ala a.—Mɔlebɛbo 34:18, 19.\n14. Kɛzi agɔnwolɛ mɔɔ Daena vale la hɔwiele munzule nu ɛ?\n14 Ɔbayɛ kɛ ɛnee nla nwo adwenle biala ɛnle Daena ati anu wɔ mekɛ mɔɔ ɔnwunle Hyikɛm la. Noko, Hyikɛm yɛle mɔɔ Keenama dɔɔnwo bayɛ wɔ mekɛ mɔɔ bɛnyia nla nwo atiakunluwɔzo la. Mɔdenle biala mɔɔ Daena bɔle kɛ ɔdie ɔ nwo la yɛle mgbane, ɔluakɛ Hyikɛm “nee ye lale” na “ɔguale ɔ nyunlu aze.” Ɔbayɛ kɛ amozi Hyikɛm ‘hulole’ Daena, noko ɛnee yeyɛ mɔɔ ɔyɛ la yewie. (Bɛgenga Mɔlebɛbo 34:1-4.) Tɛ Daena angome a nwunle ɛhye anwo amaneɛ a. Agɔnwolɛ mɔɔ ɔvale la vale anyiemgba rale na ɔmanle evinli hanle ye abusua ne amuala.—Mɔlebɛbo 34:7, 25-31; Galeehyeama 6:7, 8.\n15, 16. Kɛ ɔkɛyɛ na yɛanyia nɔhalɛ nrɛlɛbɛ ɛ? (Eza nea ɛlɛka “ Ngɛlɛlera Mɔɔ Ɔwɔ Kɛ Ɛdwenledwenle Nwo.”)\n15 Saa Daena zukoale debie titile bie vile nu a, ɛnee ɔvɛlɛ nwolɛ na yeazukoa. Ɔngyia kɛ bɛdabɛ mɔɔ bɛkulo Gyihova na bɛtie ye la, maa edwɛkɛ to bɛ na bɛazukoa debie bɛavi nu. Kɛmɔ bɛtie Nyamenle la ati, bɛ nee “nrɛlɛbɛvolɛma tu.” (Mrɛlɛbulɛ 13:20a) Ɛhye ati bɛte “adenle kpalɛ biala abo” na bɛkoati ngyegyelɛ nee nyanelilɛ mɔɔ anwo ɛngyia la.—Mrɛlɛbulɛ 2:6-9; Edwɛndolɛ 1:1-3.\n16 Nrɛlɛbɛ mɔɔ vi Nyamenle ɛkɛ la wɔ ɛkɛ maa awie biala mɔɔ kulo na ɔdua asɔneyɛlɛ, Nyamenle Edwɛkɛ ne nee mbuluku mɔɔ akɛlɛ nɔhavo nee nrɛlɛbɛvolɛ ne ɛyɛ mɔɔ ɔbazukoa ye dahuu la azo anyia bie. (Mateyu 24:45; Gyemise 1:5) Debie bieko mɔɔ hyia la a le mɛlɛbɛnwoaze, ɛhye da ali wɔ mekɛ mɔɔ yɛkɛnyia ɛhulolɛ kɛ yɛbadie folɛdulɛ mɔɔ gyi Ngɛlɛlera ne azo la. (2 Arelemgbunli 22:18, 19) Kɛ neazo la, Keleseɛnenli bahola alie ado nu kɛ ye ahonle le mɛlɛbɛla na yezɛkye yebo zo. (Gyɛlɛmaya 17:9) Noko saa edwɛkɛ bie ba a, asoo ɔbabɛlɛ ɔ nwo aze yealie folɛdulɛ nee moalɛ mɔɔ bɛbavi ɛlɔlɛ nu bɛava bɛamaa ye la yeado nu ɔ?\n17. Ka edwɛkɛ mɔɔ bahola azi abusua bie anu la, na kile kɛzi selɛ bie nee ɔ ra raalɛ bahola azuzu nwolɛ la.\n17 Suzu edwɛkɛ ɛhye anwo nea. Selɛ bie ɛmmaa ɔ ra raalɛ nee Keleseɛnenli kpavolɛ bie ɛnvinde mɔɔ awie ɛmboka bɛ a. Kakula raalɛ ne ka kɛ: “Me papa, ɛnlie me ɛnli ɔ? Yɛnrɛbɔ ɛbɛla ɛtane biala!” Ɔbahola yeara ye kɛ kakula raalɛ ne kulo Gyihova yɛɛ ɔlɛ adwenle kpalɛ ɛdeɛ, noko asoo ‘ɔlɛfa nrɛlɛbɛ mɔɔ vi Nyamenle ɛkɛ ne la yealua’ ɔ? Asoo ‘ɔlɛnriandi nla nwo ɛbɛlatane’? Anzɛɛ ɔlɛyɛ koasea ‘yeava ɔ rɛle yeado ɔ ngome ɔ nwo zo’? (Mrɛlɛbulɛ 28:26) Bie a ɛbahola wɔanwu ngyinlazo bieko mɔɔ baboa selɛ zɛhae nee ɔ ra raalɛ ne yeamaa bɛazuzu edwɛkɛ ne anwo kpalɛ la.—Nea Mrɛlɛbulɛ 22:3; Mateyu 6:13; 26:41.\nKƐ ƆKƐYƐ NA MEAGYAKYI SUBANE ƐTANE BIE Ɛ?\nNgyinlazo: “[Gyihova] kulo bɛdabɛ mɔɔ bɛkyi ɛtane la.”—Edwɛndolɛ 97:10.\nAsoo mekoati ninyɛne bie mɔ mɔɔ bahola amaa meanyia atiakunluwɔzo ɛtane la ɔ?—Mateyu 5:27, 28.\nAsoo mesuzu mɔɔ medi atiakunluwɔzo ɛtane nzi a ɔbavi nu yeara la anwo?—Mrɛlɛbulɛ 22:3.\nDebie fɔɔnwo boni a mebɔ kpɔkɛ kɛ mebayɛ na meagyakyi subane ɛtane bie a?—Mateyu 5:29, 30.\nAsoo melɛ ɛhulolɛ kɛ me nee me awovolɛ anzɛɛ me gɔnwo mɔɔ ɛnyi sunsum nu la bazuzu me ngyegyelɛ ne anwo?—Mrɛlɛbulɛ 1:8, 9; Galeehyeama 6:1, 2.\nKɛ ɔkɛyɛ na meahile kɛ mefa me nwo meto Gyihova tumi nee ye nrɛlɛbɛ zo na meahola meali nyɛleɛ ɛtane bie azo konim ɛ?—Mrɛlɛbulɛ 3:5, 6; Gyemise 1:5.\nDWOSEFI NRIANDILE NLA NWO ƐBƐLATANE\n18, 19. Sɔnea boni a dole Dwosefi a, na kɛzi ɔlile nwolɛ gyima ɛ?\n18 Kpavolɛ kɛnlɛma bie mɔɔ kulo Nyamenle mɔɔ nriandile nla nwo ɛbɛlatane la a le Daena papa ara Dwosefi. (Mɔlebɛbo 30:20-24) Dwosefi ngakula nu, ɔnwunle mɔɔ zile wɔ mekɛ mɔɔ ɔ diema raalɛ ne anva nrɛlɛbɛ anli gyima la. Ɔnyɛ nwanwane kɛ ninyɛne ɛhye mɔ mɔɔ ɛnee wɔ Dwosefi adwenle nu, nee ɛhulolɛ mɔɔ ɔlɛ kɛ ɔbazie ɔ nwo wɔ Nyamenle ɛhulolɛ ne anu la, bɔle ɔ nwo bane wɔ ɛvolɛ dɔɔnwo anzi wɔ Yigyibiti, mekɛ mɔɔ ɔ menle aye ne bɔle mɔdenle “alehyenlɛ biala” kɛ ɔ nee ye kɛla la. Nɔhalɛ nu, kɛmɔ Dwosefi le akɛlɛ la ati, yeangola yeangyakyi gyima mɔɔ ɛnee ɔyɛ la yeangɔ! Ɛnee ɔwɔ kɛ ɔfa nrɛlɛbɛ nee akɛnrasesebɛ a ɔdi tɛnlabelɛ ne anwo gyima a. Mɔɔ ɔyɛle la a le kɛ yeandie Pɔtefaa aye ne yɛɛ ɔ nee ye anla, na awieleɛ ne, ɔnriandile ɔvile ɔ nwo ɛkɛ.—Bɛgenga Mɔlebɛbo 39:7-12.\n19 Dwenle nwolɛ nea: Saa ɛnee Dwosefi de a ɔka nla nwo ɛlalɛ anzɛɛ ɔdwenledwenlenle raalɛ ne anwo a, asoo anrɛɛ ɔbahola yeali nɔhalɛ yeahɔ awieleɛ? Anrɛɛ ɔnrɛhola fee. Kɛ anrɛɛ ɔbadwenledwenle ninyɛndane nwo la, Dwosefi bule agɔnwolɛvalɛ mɔɔ ɔ nee Gyihova lɛ la kɛ ɔsonle bolɛ kpole, na ɔhanle nwolɛ edwɛkɛ ɔhilele Pɔtefaa aye ne. Ɔhanle ɔhilele ye kɛ: ‘Me menle ɛtɛtuale me kɛ memmafa me sa meka debie biala kɛ ɛdawɔ ala, ɔboalekɛ ɔ ye a le wɔ. Duzu ati yɛɛ akee menwɔyɛ amumuyɛ kpole ɛhye, na menwɔyɛ ɛtane menwɔtia Nyamenle ɛ?’—Mɔlebɛbo 39:8, 9.\n20. Adenle boni azo a Gyihova vale ɔ nwo liele Dwosefi edwɛkɛ ne anu a?\n20 Nea kɛzi Gyihova anye liele wɔ mekɛ mɔɔ ɔnwunle kɛ kpavolɛ Dwosefi mɔɔ ɛnee ɛmbikye ye abusua ne fee la, ɛlɛdi nɔhalɛ alehyenlɛ ko biala la! (Mrɛlɛbulɛ 27:11) Nzinlii, Gyihova vale ɔ nwo liele edwɛkɛ ne anu, yemɔti bɛyele Dwosefi bɛvile efiade na eza bɛyɛle ye kpanyinli mɔɔ nea Yigyibiti azɛlɛ ne kɔsɔɔti nee aleɛ zo a! (Mɔlebɛbo 41:39-49) Nea kɛzi edwɛkɛ mɔɔ wɔ Edwɛndolɛ 97:10 yɛle zɔ a: “[Gyihova] kulo bɛdabɛ mɔɔ bɛkyi ɛtane la; ɔbɔ ɔdaye ye menli ne anwo bane; ɔdie bɛ ɔfi amumuyɛma asa anu”!\n21. Kɛzi adiema kakula nrenya bie mɔɔ wɔ Africa maanle bie anu la vale akɛnrasesebɛ bɔle ɛbɛla kpalɛ ɛ?\n21 Ɛnɛ noko, Nyamenle azonvolɛ dɔɔnwo kile kɛ ‘bɛkyi mɔɔ le ɛtane la, na bɛkulo mɔɔ le kpalɛ la.’ (Emɔso 5:15) Adiema nrenya kakula bie mɔɔ wɔ Africa maanle bie anu la ka kɛ bɛlɛra bie mɔɔ ɔ nee ye kɔ sukulu la vale akɛnrasesebɛ hanle hilele ye kɛ saa ɔboa ye wɔ mgbondabulɛ nwo sɔnea nu a ɔbamaa ɔ nee ye ala. Adiema nrenya kakula ne hanle kɛ: “Meamkponle mɔɔ ɔhanle la azo. Nɔhalɛ mɔɔ menlile la ati menyianle ɛbulɛ nee enililɛ, ninyɛne mɔɔ sonle bolɛ tɛla nvutuke nee dwɛtɛ fufule la.” Nɔhalɛ nu, anyelielɛ mɔɔ ɛtaneyɛlɛ fa ba la le “mekɛ ekyi bie” ɛdeɛ, noko alufudeɛ anyelielɛ zɛhae ta fa nyanelilɛ dɔɔnwo ba. (Hibuluma 11:25) Bieko, saa yɛfa yɛto dahuu anyelielɛ mɔɔ yɛyɛ tieyɛ yɛmaa Gyihova a yɛnyia la anwo a, ɔle ekyi bie.—Mrɛlɛbulɛ 10:22.\nMAA ANWUNVƆNEZELƐ NYAMENLE NE ƐBOA WƆ\n22, 23. (a) Saa Keleseɛnenli bie yɛ ɛtane kpole a, duzu ati a ye tɛnlabelɛ ne ɛnle mɔɔ anyelazo ɛnle nu a? (b) Moalɛ boni a wɔ ɛkɛ ne maa awie mɔɔ kɛyɛ ɛtane la ɛ?\n22 Kɛmɔ yɛnli munli la ati, yɛ kɔsɔɔti yɛbɔ mɔdenle yɛkomo nwonane ne atiakunluwɔzo zo, na yɛayɛ mɔɔ sɔ Nyamenle anye la. (Wulomuma 7:21-25) Gyihova ze ɛhye, na “ɔkakye kɛ yɛle ndɛtɛlɛ ala.” (Edwɛndolɛ 103:14) Ɔdwu mekɛ ne bie a, Keleseɛnenli bie bahola ayɛ ɛtane kpole. Asoo ɛhye kile kɛ anyelazo biala ɛnle ɛkɛ ɛmmaa ye ɔ? Ɔngile zɔ fee! Nɔhalɛ nu, ɛtanevolɛ ne banwu mɔɔ yeyɛ la anwo amaneɛ kɛmɔ Belemgbunli Devidi nwunle ye la. Noko akee, “fakyɛ wɔ [Nyamenle] afoa” yɛɛ ɔlɛ ɛhulolɛ kɛ dahuu ɔbava bɛdabɛ mɔɔ bɛnu bɛ nwo nɔhalɛ nu na ‘bɛka bɛ ɛtane’ la ɛtane yeahyɛ bɛ.—Edwɛndolɛ 86:5; Gyemise 5:16; bɛgenga Mrɛlɛbulɛ 28:13.\n23 Bieko, Nyamenle ɛvi atiakunlukɛnlɛma nu ɛmaa yɛ ‘menli nu ahyɛlɛdeɛ’—mboaneneavolɛma mɔɔ ɛnyi sunsum nu mɔɔ bɛfɛta na bɛlɛ ɛhulolɛ kɛ bɛbaboa la—wɔ Keleseɛne asafo ne anu. (Ɛfɛsɛsema 4:8, 12; Gyemise 5:14, 15) Bɛ bodane a le kɛ bɛbaboa ɛtanevolɛ bie bɛamaa ɔ nee Nyamenle anyia agɔnwolɛvalɛ bieko, na kɛmɔ nrɛlɛbɛvolɛ ne hanle la, yeanyia “ndelebɛbo” amaa yeanzia yeangɔnyɛ ye ɛtane ne bieko.—Mrɛlɛbulɛ 15:32.\n24, 25. (a) Kɛzi kpavolɛ ne mɔɔ bɛha ɔ nwo edwɛkɛ wɔ Mrɛlɛbulɛ 7:6-23 la hilele kɛ “ɔnze nrɛlɛbɛ fee” ɛ? (b) Kɛ ɔkɛyɛ na ‘yɛanyia ndelebɛbo’ ɛ?\n24 Baebolo ne ka menli mɔɔ ‘ɛnze nrɛlɛbɛ fee’ yɛɛ bɛdabɛ mɔɔ bɛlɛ “ndelebɛbo” la anwo edwɛkɛ. (Mrɛlɛbulɛ 7:7) Kɛmɔ awie mɔɔ ‘ɛnze nrɛlɛbɛ fee’ la ɛtɛwiele Nyamenle anwo ninyɛne bo te yɛɛ ɔnlɛ Nyamenle ɛzonlenlɛ nu anwubielɛ la ati, bie a, ɔnrɛva nwunu nee ndelebɛbo ɔnrɛli gyinlabelɛ bie anwo gyima. Sonla zɛhae le kɛ kpavolɛ ne mɔɔ bɛha ɔ nwo edwɛkɛ wɔ Mrɛlɛbulɛ 7:6-23 la, ɔnrɛyɛ se kɛ ɔbayɛ ɛtane kpole. Noko, sonla mɔɔ lɛ “ndelebɛbo” la fa asɔneyɛlɛ sukoa Nyamenle Edwɛkɛ ne dahuu na ɔdua zo ɔsiezie sonla holɛ ko mɔɔ ɔde la. Ɔnli munli ɛdeɛ, noko ɔbɔ mɔdenle biala kɛ ɔbamaa ye nzuzulɛ, ye atiakunluwɔzo, ye nganeɛdelɛ nee mɔɔ gyi ɔ nye zo wɔ ɛbɛlabɔlɛ nu la nee Nyamenle ɛhulolɛdeɛ ayɛ ko. Ɛhye kile kɛ ɔle sonla mɔɔ “kulo ɔ nwo” anzɛɛ yila ɔ nwo, na ‘ɔbakpazi.’—Mrɛlɛbulɛ 19:8.\n25 Biza ɛ nwo kɛ: ‘Asoo medie meto nu bɔkɔɔ kɛ Nyamenle ngyinlazo le kpalɛ? Asoo melɛ diedi kpundii kɛ saa mefa ngyinlazo ne mɔ medi gyima a mebanyia anyelielɛ kpole ɔ?’ (Edwɛndolɛ 19:7-10; Ayezaya 48:17, 18) Saa wɔ adwenle yɛ wɔ kesee ekyi bɔbɔ wɔ edwɛkɛ ɛhye mɔ bie anwo a, di nwolɛ gyima. Suzu mɔɔ ɛbu ɛ nye ɛgua Nyamenle mɛla zo a ɔbavi nu yeara la anwo. Bieko, fa nɔhalɛ ne bɔ wɔ ɛbɛla na fa ninyɛne kpalɛ mɔɔ lɛ duma, mɔɔ le fɔɔnwo, mɔɔ anwo te, mɔɔ le kɛnlɛma, yɛɛ mɔɔ sɔ ɛnyelɛ la sie wɔ adwenle nu na dua zo ‘sɔ Gyihova nea na nwu kɛ ɔle kpalɛ.’ (Edwɛndolɛ 34:8; Felepaema 4:8, 9) Ɛbanwu kɛ, mekɛ mɔɔ ɛlɛkɔ zo wɔayɛ ɛhye la ɛbanyia ɛlɔlɛ kpole wɔamaa Nyamenle, wɔahulo mɔɔ ɔkulo, na wɔahyi mɔɔ ɔkyi la. Ɛnee Dwosefi ɛnli munli. Noko, ɔholale ‘ɔnriandile nla nwo ɛbɛlatane’ ɔluakɛ ɔmanle Gyihova nyianle adenle tetele ye wɔ ɛvolɛ dɔɔnwo anu, amaa yeanwu nrɛlɛbɛ. Ɔrɛla ye kɛ ɛdawɔ noko ɛbayɛ zɔ.—Ayezaya 64:8.\n26. Edwɛkɛ mɔɔ hyia la boni a yɛbazuzu nwo a?\n26 Yɛ Bɔvolɛ ne anyɛ yɛ awodeɛ ne mɔ kɛ yɛva yɛli nwɔhoa ala, emomu, ɔyɛle kɛ yɛva yɛwo na eza yɛva yɛlie yɛ nye wɔ agyalɛ nu. (Mrɛlɛbulɛ 5:18) Yɛbazuzu Nyamenle adwenle mɔɔ lɛ wɔ agyalɛ nwo la wɔ tile nwiɔ mɔɔ doa zo la anu.\n^ ɛden. 4 Ɔda ali kɛ, menli dodo ne mɔɔ wɔ Ɛdianlɛ la gyi ɛkɛ maa “Yizilayɛ mgbanyima ne mɔ” mɔɔ ndɛnebuavolɛma ne hunle bɛ, mɔɔ ɔbayɛ kɛ bɛ dodo le 1,000, yɛɛ akee bɛdabɛ mɔɔ Gyihova mumua ne hunle bɛ la.—Ɛdianlɛ 25:4, 5.\n^ ɛden. 7 Saa ɛkpondɛ nyɛleɛ evinli nee ɛbɛlatane mɔɔ bɛnze nwolɛ nyiane la anu ngilehilenu dɔɔnwo a, nea “Question From Readers” mɔɔ wɔ The Watchtower, July 15, 2006, mɔɔ Gyihova Alasevolɛ ɛyɛ la anu.\n^ ɛden. 9 “Nlanwonvoninli” mɔɔ bɛha nwolɛ edwɛkɛ wɔ ɛke la kile nvoninli ngakyile, edwɛkɛ biala mɔɔ bɛkɛlɛ anzɛɛ bɛka bɛfa bɛtwehwe nla nwo atiakunluwɔzo la. Nlanwonvoninli bahola ayɛ awie mɔɔ ɛye ɔ nwo mɔɔ bɛpɛ ye nvoninli yɛɛ menli nwiɔ anzɛɛ dɔɔnwo mɔɔ ɛlɛfa bɛ nwo la anwo nvoninli mɔɔ yɛ ayahanlɛ la.\n^ ɛden. 9 Bɛha bɛnwobɔlɛ nwo edwɛkɛ wɔ Mokanwo edwɛkɛ Di Bɛnwobɔlɛ Zo Konim anu.\nNGƐLƐLERA MƆƆ ƆWƆ KƐ ƐDWENLEDWENLE NWO\n“[Gyihova] kulo bɛdabɛ mɔɔ bɛkyi ɛtane la.”—Edwɛndolɛ 97:10.\n“Saa nrenya nea raalɛ maa ɔ nwo dɔ ye a ɛnee yeva ye wɔ ye ahonle nu.”—Mateyu 5:28.\n‘Awie biala mɔɔ kɛbɔ nla nwo ɛbɛlatane la yɛ ɛtane tia ɔdaye ye sonlabaka ne.’—1 Kɔlentema 6:18.\n“Mebɔ mɔdenle mesɔ me nwo na megyinla me ti koonwu . . . amaa mame mɔɔ mebɔ edwɛkɛ ne nolo la meandɔ sinli wɔ sɔnea ne anu.”—1 Kɔlentema 9:27.\n“Mɔɔ sonla kɛlua la yɛɛ ɔbu a; ɔluakɛ, mɔɔ kɛli ye nwonane ne atiakunluwɔzo nzi la banyia ewule. Na mɔɔ di Nyamenle Sunsum ne anzi la balua Sunsum ne azo anyia ngoane mɔɔ ɛnlɛ awieleɛ.”—Galeehyeama 6:7, 8.\n‘Ɔwɔ kɛ bɛku nwonane nu atiakunluwɔzo ne mɔ mɔɔ wɔ bɛ nu, mɔɔ le kɛ nla nwo ɛbɛlatane, ɛbɛla mgbane mgbane ɛbɔlɛ, nla nwo atiakunluwɔzo ɛtane.’—Kɔlɔsaema 3:5.\n‘Ɔwɔ kɛ bɛ nuhua ko biala nwu kɛzi ɔbanlea ye sonlabaka ne azo wɔ anwodelɛ nee enililɛ nu la, tɛ wɔ nla nwo atiakunluwɔzo ɛtane nu.’—1 Tɛsalonaekama 4:4, 5.


Yizikeɛle 39 | Yintanɛte Zo Baebolo | Ewiade Fofolɛ Ngilebɛbo\nGɔgo nee ye ɛlɔnema ne ɛzɛkyelɛ (1-10)\nBɛbazie ye wɔ Heemɔn-Gɔgo Bɔnza ne anu (11-20)\nYizilayɛ bazia ara (21-29)\nBɛwolale Nyamenle sunsum ne bɛguale Yizilayɛma anwo zo (29)\n39 “Na wɔmɔ sonla ra, ka ngapezo tia Gɔgo+ na se ye kɛ, ‘Mɔɔ Tumivolɛ Awulae Gyihova ɛha la ɛne: “Meyɛ wɔ kpɔvolɛ, Gɔgo, Mihyɛke nee Tubale adekilevolɛ kpanyinli.*+ 2 Mebamaa wɔ adwenle ahakyi na meava wɔ meavi sɔlɔ moamoa nehane+ meara Yizilayɛ awoka ne mɔ azo. 3 Mebabɔ wɔ ɛda ne meavi ɛ sa bɛne ne anu meado ye lɔ na meamaa wɔ ɛda mbaka ne mɔ avi ɛ sa fema ne anu agua aze. 4 Ɛ nee wɔ ɛlɔnema ne mɔ yɛɛ menli mɔɔ baboka ɛ nwo la amuala bawu agua Yizilayɛ awoka ne mɔ azo.+ Mebava wɔ meamaa nloma ngakyile mɔɔ bɛdi nane la nee ɛbɔ nu nane anwo ɛzulolɛ kɔsɔɔti kɛ aleɛ.”’+ 5 “‘Ɛbawu wɔala ɛbɔ nu,+ ɔluakɛ medame mumua ne a medendɛ a,’ Tumivolɛ Awulae Gyihova a se a. 6 “‘Na mebamaa senle ara Meegɔgo nee bɛdabɛ mɔɔ bɛde anzodwolɛ nu wɔ mbɔra ne mɔ azo la anwo zo,+ na bɛbanwu kɛ medame a mele Gyihova a. 7 Mebamaa bɛanwu me duma nwuanzanwuanza ne wɔ me menli Yizilayɛma avinli, na menrɛmaa bɛnrɛgua me duma nwuanzanwuanza ne anwo evinli bieko; na maanle maanle ne mɔ banwu kɛ medame a mele Gyihova,+ Nwuanzanwuanzanli Ko ne mɔɔ wɔ Yizilayɛ la a.’+ 8 “‘Ɛhɛe, ɛhye ɛlɛba, na ɔbayɛ zɔ,’ Tumivolɛ Awulae Gyihova a se a. ‘Ɛhye a le kenle ne mɔɔ menganle nwolɛ edwɛkɛ la. 9 Bɛdabɛ mɔɔ bɛde Yizilayɛ azuamgbole ne mɔ azo la bɛahɔ na bɛahɔva akodeɛ bɛawuda senle—enyinlike ngyikyi* nee enyinlike mgbole, ɛda nee ɛda mbaka, konle ahoholombaka* nee atwɛ. Na bɛbava bɛawuda senle+ too ɛvolɛ nsuu. 10 Bɛnrɛhɔkpondɛ mbaka wɔ ɛbɔ nu anzɛɛ bɛnrɛhɔkpondɛ ɛyɛne wɔ ɛhoayelɛ nu, ɔluakɛ bɛbava akodeɛ a bɛawuda senle a.’ “‘Bɛbave menli mɔɔ venle bɛ ninyɛne la ninyɛne na bɛasesa menli mɔɔ sesale bɛ ninyɛne la ninyɛne,’ Tumivolɛ Awulae Gyihova a se a. 11 “‘Kenle zɔhane mebamaa Gɔgo+ ɛleka mɔɔ bɛbazie ye la wɔ Yizilayɛ, wɔ bɛdabɛ mɔɔ bɛtu adenle bɛfi aduduleɛ bɛkɔ nyevile ne anloa la bɔnza ne anu, na bɛbadua bɛdabɛ mɔɔ bɛpɛ nu wɔ ɛkɛ la adenle ne. Ɛkɛ ne a bɛbazie Gɔgo nee ye menli dɔɔnwo ne amuala a, na bɛbavɛlɛ ye Heemɔn-Gɔgo Bɔnza.*+ 12 Yizilayɛma bava siane nsuu azie bɛ amaa azɛlɛ ne azo ade.+ 13 Menli mɔɔ de azɛlɛ ne azo la amuala bayɛ gyima azie bɛ, na ɛhye bamaa bɛalie duma wɔ kenle mɔɔ mebawula me nwo anyunlunyia la,’+ Tumivolɛ Awulae Gyihova a se a. 14 “‘Bɛbaye menli bɛamaa bɛaluolua azɛlɛ ne azo dahuu na bɛazie avunli mɔɔ baha azɛlɛ ne azo la, amaa zolɛ ade. Bɛbahɔ zo bɛakpondɛ bɛ too siane nsuu. 15 Saa menli mɔɔ luolua azɛlɛ ne azo la nwu sonla bowule bie a, bɛbayɛ sɛkɛlɛneɛ bɛazie nwolɛ. Na bɛdabɛ mɔɔ bɛye bɛ kɛ bɛzie avunli ne mɔ la bazie bɛ wɔ Heemɔn-Gɔgo Bɔnza ne anu.+ 16 Na bɛbakyekye suakpole bie noko wɔ ɛkɛ, bɛbavɛlɛ ye Hamonaa.* Na bɛbamaa azɛlɛ ne azo ade.’+ 17 “Na wɔmɔ sonla ra, mɔɔ Tumivolɛ Awulae Gyihova ɛha la ɛne: ‘Ka kile nloma ngakyile yɛɛ ɛbɔ nu nane anwo ɛzulolɛ kɔsɔɔti kɛ, “Bɛboɔboa bɛ nloa na bɛrɛla. Bɛrabɔ me afɔle ne mɔɔ melɛbɔ meamaa bɛ la anwo bɛyia, afɔlebɔlɛ kpole wɔ Yizilayɛ awoka ne mɔ azo.+ Bɛbali nwonane na bɛanlo mogya.+ 18 Bɛbali katakyiema nwonane na bɛanlo azɛlɛ ye azo mgbanyima mogya—mboane nyinli, mboane mralɛ, mbɔnkye nee nlankɛ nyinli—Beehyan nane mɔɔ ɛlɔ la amuala. 19 Bɛbali ɛnlome bɛ ko ayi na bɛanlo mogya too bɛabo wɔ afɔlebɔlɛ ne mɔɔ meziezie memaa bɛ la abo.”’ 20 “‘Bɛbali mgbɔnwɔ nee konle ehwili kavolɛma, katakyiema nee kovolɛma ngakyile kɔsɔɔti nwonane wɔ me ɛkponle zo bɛ ko ayi,’+ Tumivolɛ Awulae Gyihova a se a. 21 “‘Mebala me anyunlunyia ne ali wɔ maanle maanle ne mɔ anu, na maanle maanle kɔsɔɔti banwu ndɛne mɔɔ mebua nee tumi* mɔɔ mela ye ali wɔ bɛ avinli la.+ 22 Ɔvi kenle zɔhane mɔɔ kɔ la, Yizilayɛma banwu kɛ medame a mele Gyihova bɛ Nyamenle ne a. 23 Na maanle maanle ne mɔ banwu kɛ Yizilayɛma hɔle akɛlɛzonlenlɛ nu ɔlua bɛ nvonleɛ ti, ɔluakɛ bɛanli nɔhalɛ bɛammaa me.+ Ɔti menyele me nye mendole ahane+ na menvale bɛ menwulale bɛ kpɔvolɛma asa anu,+ na bɛ muala bɛwule konle dadeɛ nloa. 24 Menyele me nye mendole ahane na me nee bɛ lile ye kɛ mɔɔ bɛ mɛladonlɛ ne mɔ nee bɛ nwo evinli ne mɔ de la.’ 25 “Ɛhye ati mɔɔ Tumivolɛ Awulae Gyihova ɛha la ɛne: ‘Mebamaa Gyekɔbo abozoamra mɔɔ hɔle akɛlɛzonlenlɛ nu la azia ara bɛ azɛlɛ ne azo+ na meaze Yizilayɛma amuala anwunvɔne;+ na mebabɔ mɔdenle kpalɛ meabɔ me duma nwuanzanwuanza ne anwo bane.*+ 26 Saa bɛbɔ anyiemgba wɔ nɔhalɛ mɔɔ bɛanli bɛammaa me la amuala anwo bɛwie a,+ bɛbadɛnla bɛ azɛlɛ ne azo anzodwolɛ nu, mɔɔ awie biala ɛnrɛha bɛ ɛzulolɛ a.+ 27 Saa me nee bɛ vi menli ne anu meba na meboɔboa bɛ nloa mefi bɛ agbɔvolɛ azɛlɛ ne mɔ azo a,+ eza mebahile me nwuanzanwuanzayɛlɛ ne wɔ bɛ nu wɔ maanle maanle dɔɔnwo anyunlu.’+ 28 “‘Saa memaa bɛkɔ akɛlɛzonlenlɛ nu wɔ maanle maanle ne mɔ anu na mesia meboɔboa bɛ nloa meba bɛ azɛlɛ ne azo na meangyakyi bɛ nuhua bie mɔ wɔ nehane a, bɛbanwu kɛ medame a mele Gyihova bɛ Nyamenle ne a.+ 29 Menrɛye me nye menrɛdo ahane bieko,+ ɔluakɛ mebawola me sunsum ne meagua Yizilayɛma anwo zo,’+ Tumivolɛ Awulae Gyihova a se a.”\n^ Anzɛɛ ɔkola ɔkile, “baka” mɔɔ bɛzinzi ɔ ti mɔɔ bɛva bɛyɛ akodeɛ la.\n^ Anzɛɛ “Gɔgo Menli Dɔɔnwo Ne Bɔnza.”\n^ Ɔ bo kile “Menli Dɔɔnwo.”\n^ Hibulu aneɛ nu, “meahile kɛ mekulo kɛ bɛsonle me ngomekye.”


Sɔlɔmɔn Edwɛne 5 | Yintanɛte Zo Baebolo | Ewiade Fofolɛ Ngilebɛbo\nSɔlɔmɔn Edwɛne 5:1-16\nGyɛlusalɛm mraalɛ (1b)\n‘Bɛnlo ɛhulolɛ na bɛmaa ɔbo bɛ!’\nƆlɛka ye ɛlalɛ ne\nGyɛlusalɛm mraalɛ (9)\n‘Duzu a maa wɔ kulovolɛ ne tɛla kulovolɛ gyɛne biala a?’\n“Ɔgyi menli apenle bulu avinli a, ɔle ngakyile” (10)\n5 “O me diema raalɛ, me atɔfolɛ,Mewolo me tola ne anu.+ Metete me alufuanlɛ nee me ninyɛne evuanlɛ.+ Meli me wolɛ ndɛlamoa nee me wolɛ;Menlo me nwanye nee me meleke.”+ “Agɔnwolɛma, bɛli debie! Bɛnlo ɛhulolɛ edwɛkɛ na bɛmaa ɔbo bɛ!”+ 2 “Mela, noko me ahonle ɛdwazo.+ Mete me kulovolɛ ne ane kɛ ɔlɛbɔ anlenkɛ ne anu!” “O me diema raalɛ, me kulovolɛ, buke me,Me abubule mɔɔ di munli! Ɔluakɛ ɛbɔlɛ ɛloa me ti zo,Nɔɔzo ɛbɔlɛ ɛloa me ti enrinli ne.”+ 3 “‘Meye me tɛladeɛ ne. Ɔwɔ kɛ mewula ye bieko ɔ? Mewowo me gyakɛ anwo. Ɔwɔ kɛ meyɛ nwolɛ evinli bieko ɔ?’ 4 Me kulovolɛ ne yele ɔ sa vile anlenkɛ ne tokule ne anu,Na me nwo lɔle ye. 5 Mendwazole kɛ mekabuke me kulovolɛ ne;Me sa anwo alufuanlɛ ne zonyinle guale,Yɛɛ me sa mrɛlɛsɛka ne anwo alufuanlɛ nwole neZonyinle guale kolɔkolɔ ne anwo. 6 Membukele me kulovolɛ ne,Noko ɛnee me kulovolɛ ne ɛhakyi ɔ nye na yehɔ. Mɔɔ ɔhɔle la, me rɛle bɔle.* Memkpondɛle ye, noko meannwu ye.+ Menvɛlɛle ye, noko yeanlie zolɛ. 7 Sinzavolɛma mɔɔ luolua sua ne azo la nwunle me. Bɛbobɔle me na bɛbodale me. Menli mɔɔ sinza bane ne mɔ la yele me ti zo aguzo ne. 8 O Gyɛlusalɛm mraalɛ, meka ndane meado bɛ nwo kɛ: Saa bɛnwu me kulovolɛ ne a,Bɛha bɛhile ye kɛ ɛhulolɛ ɛmaa me nwo ɛdo me.” 9 “Duzu a maa wɔ kulovolɛ ne tɛla kulovolɛ gyɛne biala,Wɔmɔ mɔɔ ɛ nwo yɛ fɛ tɛla mraalɛ kɔsɔɔti a? Duzu a maa wɔ kulovolɛ ne tɛla kulovolɛ gyɛne biala,Mɔɔ ɔti wɔha ndane zɛhae wɔdo yɛ nwo a?” 10 “Me kulovolɛ ne anwo ta yɛɛ ɔbolo;Ɔgyi menli apenle bulu avinli a, ɔle ngakyile. 11 Ɔ ti le nvutuke, nvutuke tagyee. Ɔ ti zo enrinli le kɛ arɛlɛ mrɛlakɛ mɔɔ anwoma ɛlɛbɔ ye la,Ɔle bile kisikisi kɛ kɔkɔsɛlɛ. 12 Ɔ nye ma le kɛ abubule mɔɔ gyigyi azudenle nloa,Mɔɔ bɛlɛbia wɔ meleke nu,Na bɛdede nzubula mɔɔ ɛyi tɛkɛɛ la anwo* la. 13 Ɔ nvoka le kɛ felawɔse evuanlɛ mɔɔ ɛfifi kofie zo,+Nya evuanlɛ mɔɔ bɛhuohua ye edukue la. Ɔ nloa le kɛ aloa mɔɔ alufuanlɛ nwole vi nu sonyi gua la.+ 14 Ɔ sa mrɛlɛsɛka le nvutuke, ɔ sa ati le kelesɔlaete. Ɔ ko le kɛ ɛzɛlɛ* mɔɔ ɔta mɔɔ bɛva safaya bɛfɔlo nwolɛ la. 15 Ɔ gyakɛ le kɛ mabolo* mpila mɔɔ gyigyi nvutuke tagyee adiabo zo la. Ɔle kɛnlɛma kɛ Lɛbanɔn, ɔle kɛ sida mbaka mɔɔ tɛla biala.+ 16 Ɔ nloa anu le menlemenle,Yɛɛ ɔ nwo debie biala le kɛnlɛma.+ O Gyɛlusalɛm mraalɛ, ahenle mɔɔ la me ahonle nwo, me kulovolɛ ne ɛne.”\n^ Anzɛɛ ɔkola ɔkile, “Mɔɔ ɔdendɛle la anrɛɛ me nye zo bulu me.”\n^ Anzɛɛ ɔkola ɔkile, “nzubula nloa.”\n^ Ɔle awolɛ memeamemea bie mɔɔ sonle bolɛ.\nSɔlɔmɔn Edwɛne 5


Dwɔyua, Gebɛyɔnoma Nee ‘Sɛnzɛne Mɔɔ Andu Ɔ Bo!’ | Ngakula Baebolo Ɛzukoalɛdeɛ\nMaanle ngakyile mɔɔ bɛwɔ Keena la dele kɛzi bɛzɛkyele Gyɛleko la. Bɛ arelemgbunli ne mɔ yɛle kɛ bɛyɛ ko na bɛ nee Yizilayɛma aho. Noko Gebɛyɔnoma nyianle adwenle ngakyile. Bɛwulale adɛladeɛ mɔɔ ɛtete la bɛhɔle Dwɔhyua ɛkɛ na bɛhanle bɛhilele ye kɛ: ‘Yɛvi moa kpalɛ a yɛra a. Yɛde Gyihova nganeɛ yɛɛ mɔɔ yeyɛ yemaa bɛ wɔ Yigyibiti nee Mowabe la. Bɛbɔ yɛ ɛwɔkɛ kɛ bɛnrɛteta yɛ, na yɛbayɛ bɛ ngɛkɛlɛ.’\nDwɔhyua liele bɛ lile na ɔhanle kɛ bɛnrɛteta bɛ. Ye kenle nsa anzi, ɔnwunle kɛ amuanrɛɛ bɛnvi moa biala. Bɛvi Keena azɛlɛ azo. Dwɔhyua bizale Gebɛyɔnoma ne kɛ: ‘Duzu ati a bɛbɔle adalɛ bɛhilele yɛ a?’ Bɛbuale kɛ: ‘Ɛnee yɛsulo! Yɛze kɛ Gyihova bɛ Nyamenle ne ɛlɛko amaa bɛ. Yɛsɛlɛ bɛ bɛmmaku yɛ.’ Dwɔhyua lile ye ɛwɔkɛ zo yemɔti ɔgyakyile bɛ.\nYeangyɛ, Keena arelemgbunli nnu nee bɛ sogyama vale konle doale Gebɛyɔnoma. Dwɔhyua nee ye sogyama zile nu nɔe ne kɛ bɛkaboa bɛ. Ye alehyenlɛ nu yɛɛ bɛbɔle konle ne abo a. Keenama bɔle ɔ bo kɛ bɛnriandi. Ɛleka biala mɔɔ bɛnriandile bɛvale la Gyihova dɔle ezuawolɛ guale bɛ nwo zo. Akee Dwɔhyua zɛlɛle Gyihova kɛ ɔmmamaa sɛnzɛne ne tu ɔ bo. Duzu ati a ɔhanle kɛ Gyihova mmamaa sɛnzɛne ne tu ɔ bo wɔ mekɛ mɔɔ debie zɛhae bie ɛtɛsile ɛlɛ la ɛ? Ɔluakɛ ɛnee Dwɔhyua lɛ Gyihova anu anwodozo. Sɛnzɛne ne andu ɔ bo wɔ alehyenlɛ ne anu amuala too Yizilayɛma lile Keena arelemgbunli nee bɛ sogyama ne anwo zo konim.\n“Bɛmaa bɛ ‘Ɛhɛe’ ɛyɛ ɛhɛe, bɛ ‘Kyɛkyɛ’ ɛyɛ kyɛkyɛ, ɔluakɛ edwɛkɛ ngakyile biala vi ɛtanevolɛ ne.”—Mateyu 5:37\nKpuya: Duzu a Gebɛyɔnoma yɛle vale bɔle bɛ nwo bane a? Kɛzi Gyihova boale Yizilayɛma ɛ?


Edwɛne 44 | Yintanɛte Zo Baebolo | Ewiade Fofolɛ Ngilebɛbo\nMoalɛ nwo asɔneyɛlɛ\n‘Wɔmɔ a ɛliele yɛ a’ (7)\nKɛ “mboane mɔɔ bɛkahu bɛ” (22)\n“Dwazo baboa yɛ” (26)\nKɔmaa edwɛndolɛma kpanyinli ne. Kɔla amra ne mɔ+ edwɛne. Masekele.* 44 O Nyamenle, yɛde ye yɛ nzo nu,Yɛ nenyia mɔ ɛha ɛhile yɛ,+Ninyɛne mɔɔ ɛyɛle ye bɛ mekɛ zo,Wɔ tete ne la. 2 Ɛvale ɛ sa ɛvoanle maanle maanle+Na ɛmaanle yɛ nenyia mɔ dɛnlanle ɛkɛ.+ Ɛzɛkyele maanle maanle na ɛvoanle bɛ ɛvile ɛkɛ.+ 3 Tɛ bɛ konle dadeɛ a maanle bɛnyianle azɛlɛ ne a,+Yɛɛ tɛ bɛdabɛ mumua ne bɛ sa a maanle bɛlile konim a.+ Emomu, ɔlua ɛ sa fema ne nee wɔ anwosesebɛ ne+ yɛɛ ɛ nyunlu wienyi ne azo,Ɔluakɛ ɛ nye liele bɛ nwo.+ 4 O Nyamenle, wɔmɔ a ɛle me Belemgbunli a;+Maa Gyekɔbo ɛli konim bɔkɔɔ.* 5 Ɔlua wɔ tumi zo, yɛbamaa yɛ kpɔvolɛma azia bɛ nzi;+Ɔlua wɔ duma nu, yɛbatietia menli mɔɔ dwazo tia yɛ la anwo zo.+ 6 Ɔluakɛ menva me nwo mendo me ɛda zo,Yɛɛ me konle dadeɛ ne ɛngola ɛnlie me ngoane.+ 7 Wɔmɔ a ɛliele yɛ ɛvile yɛ kpɔvolɛma asa anu a,+Wɔmɔ a ɛmaanle bɛdabɛ mɔɔ bɛkyi yɛ la bɔle anyiemgba a. 8 Yɛbaye Nyamenle ayɛlɛ dahuu,Na yɛahanvo wɔ duma ne dahuu. (Sila) 9 Noko kɛkala wɔkpo yɛ na wɔmaa yɛ nyunlu ɛgua aze,Na ɛ nee yɛ ɛlɔnema ɛngɔ konle. 10 Ɛmaa yɛsia yɛ nzi wɔ yɛ kpɔvolɛma anyunlu dahuu;+Bɛdabɛ mɔɔ bɛkyi yɛ la fa debie biala mɔɔ bɛkulo la. 11 Wɔye yɛ wɔmaa kɛ mboane mɔɔ bɛkahu bɛ;Wɔbɔ yɛ asande wɔ maanle maanle ne mɔ anu.+ 12 Wɔdɔne wɔ menli ne alufudeɛ;+Wɔannyia nvasoɛ biala wɔ zo.* 13 Ɛmaa yɛ kpalɛzoamra bɔ yɛ aholoba,Na bɛdabɛ mɔɔ bɛbɔ yɛ bɛyia la kɔsɔɔti golo yɛ nwo na bɛsele yɛ. 14 Wɔmaa yɛyɛ agolobɛnwo debie* wɔ maanle maanle ne mɔ anu,+Debie mɔɔ menli kpusu bɛ ti wɔ nwolɛ la. 15 Nyiane ku me dahuu,Yɛɛ me anyiemgba bo me nwo zo, 16 Ɔlua bɛ tendɛtia nee bɛ aholobabɔlɛ ne mɔ dede ne ati,Ɔlua yɛ kpɔvolɛ ne mɔɔ ɛlɛdi nzenralɛ la ati. 17 Ɛhye mɔ amuala ɛra yɛ nwo zo noko yɛ rɛle ɛtɛfile wɔ,Yɛɛ yɛtɛtulule wɔ ngyekyeleɛ ne.+ 18 Yɛ ahonle ɛtɛfile ɛ nwo;Yɛ gyakɛ ɛtɛfile wɔ adenle ne anu. 19 Noko wɔmaa bɛli yɛ nwo zo konim na wɔgyakyi yɛ wɔmaa nanemgbole;Wɔva awozinli kabii wɔheda yɛ nwo zo. 20 Saa yɛ rɛle ɛvi yɛ Nyamenle ne dumaAnzɛɛ yɛdɛlɛ yɛ sa nu yɛyɛ asɔne yɛmaa adalɛ nyamenle bie a, 21 Asoo anrɛɛ Nyamenle ɛnrɛnwu ye ɔ? Ɔze mɔɔ vea ahonle nu la.+ 22 Ɛdawɔ ti bɛku yɛ dahuu;Bɛbu yɛ kɛ mboane mɔɔ bɛkahu bɛ la.+ 23 Maa ɛ nwo zo. Duzu ati a wɔla ɛ, O Gyihova?+ Tunwue! Mmakpo yɛ bɔkɔɔ.*+ 24 Duzu ati a wɔva ɛ nye wɔvea ɛ? Duzu ati a ɛ rɛle ɛvi yɛ nyanelilɛ nee yɛ amaneɛnwunlɛ ɛ? 25 Ɔluakɛ bɛha yɛ bɛgua aze;Bɛmia yɛ* wɔ azɛlɛ ne anwo.+ 26 Dwazo baboa yɛ!+ Wɔ ɛlɔlɛ kpundii ne ati, die yɛ.+\n^ Anzɛɛ “ɛnyia ngoanelielɛ kpole.”\n^ Anzɛɛ “wɔ bɛ bolɛ ne azo.”\n^ Hibulu aneɛ nu, “dahuu.”\n^ Hibulu aneɛ nu, “yɛ sonlabaka ne mɔ.”


Gyihova Alasevolɛ Nyianu Mɔɔ Bɛlimoa Bɛyɛle Ye Wɔ Mexico City La\nKENGA YE WƆ Afrikaans Albanian Amharic Amis Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Ancash) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nƆLE November 1932 awieleɛ wɔ Mexico City. Dapɛne ne mɔɔ pɛle nu la anu a bɛlimoa bɛyɛle traffic lights wɔ suakpole ɛhye mɔɔ menli mɔɔ bo mgbe ko wɔ zo la anu a. Noko kɛkala traffic lights ne mɔɔ bɛyɛle la ɛyɛ edwɛkɛ dɛba. Edwɛkɛ bie ɛmaa menli ne anye ɛlie. Adwelie kɛlɛvoma ɛva bɛ kamera ɛhɔ keteke agyinlaleɛ bɛlɛkendɛ ɛyɛvolɛ titili bie. Nwane ɔ? Joseph F. Rutherford mɔɔ ɛnee le Watch Tower Society ebianutɛnlavolɛ la ɔ. Alasevolɛ mɔɔ wɔ sua ne azo la noko ɛlɛkendɛ Adiema Rutherford mɔɔ ɛlɛba bɛ kenle nsa nyianu ne bie la na bɛayɛ ye akoaba.\nThe Golden Age ne hanle kɛ, “Nɔhalɛ nu, nyianu ɛhye bayɛ debie mɔɔ anwo hyia kpalɛ wɔ tetedwɛkɛ nu wɔ mɔdenle mɔɔ bɛlɛbɔ kɛ bɛmaa menli dɔɔnwo ade Nɔhalɛ ne wɔ Mexico la.” Noko duzu a maa nyianu ɛhye mɔɔ menli kɛyɛ 150 pɛ hɔle la yɛ titili a?\nKolaa na bɛayɛ nyianu zɔhane la, ɛnee nɔhalɛ ne ɛtɛtɛlɛle kpalɛ wɔ Mexico. Ɔvi 1919, bɛyɛle nyianu ngyikyi, noko mekɛ ɛlɛkɔ la asafo ne mɔ azo dele. Mɔɔ bɛbukele Bɛtɛle wɔ Mexico City wɔ 1929 la, ɛnee ɔzɔho kɛ ninyɛne bayɛ boɛ, noko ɛnee ngyegyelɛ bie wɔ ɛkɛ mɔɔ ɔwɔ kɛ bɛdi nwolɛ gyima a. Mɔɔ ahyehyɛdeɛ ne hanle kɛ bɛmmafa gualilɛ bɛboka edwɛkɛhanlɛ gyima ne anwo la, adekpakyelɛnli bie mɔɔ vale ɛya la gyakyile na ɔdele ye Baebolo ɛzukoalɛ ekpunli ɛdeɛ. Mekɛ ɛhye anu, Bɛtɛle neavolɛ ne yɛle debie mɔɔ ngɛlɛlera ne tendɛ tia la na ɛnee ɔwɔ bɛkakyi ye. Ɛnee Alasevolɛ mɔɔ wɔ Mexico la hyia sunsum nu anwosesebɛmaanlɛ.\nAdiema Rutherford luale ɛdendɛlɛ nwiɔ mɔɔ ɔmaanle ye wɔ nyianu ne abo yɛɛ riledio zo ɛdendɛlɛ nnu mɔɔ ɔmaanle la azo ɔmaanle nɔhavoma ɛhye mɔ anwosesebɛ kpole. Ɛhye a le mekɛ mɔɔ limoa mɔɔ mediema ne mɔ luale riledio gyimalilɛ zo bɔle edwɛkpa ne nolo wɔ Mexico a. Bɛwiele nyianu ne la, bɛkpale Bɛtɛle neavolɛ fofolɛ bɛmaanle ɔnleanle gyima ne azo, na Alasevolɛ ne mɔ yɛle gyima ne ɛsesebɛ yɛɛ Gyihova yilale zo.\nƐvolɛ 1941 nyianu, Mexico City\nYe ɛvolɛ bieko, bɛyɛle nyianu nwiɔ wɔ maanle ne anu, bɛyɛle ko wɔ Veracruz yɛɛ bɛyɛle ko noko wɔ Mexico City. Gyima ɛsesebɛ mɔɔ bɛyɛle ye wɔ azɛlɛsinli ne anu la bɔle ɔ bo kɛ ɔso ma. Wɔ 1931, ɛnee nolobɔlɛma 82 a wɔ ɛkɛ a. Ɔkadwu ɛvolɛ bulu la, ɔyɛle mɔnwo bulu! Menli kɛyɛ 1,000 rale 1941 Theocratic Assembly nyianu ne mɔɔ bɛyɛle ye wɔ Mexico City la bie.\n“BƐYILE AWƆDENLE NE MƆ AZO”\nWɔ 1943, Alasevolɛ ne mɔ vale bɔɔdo mɔɔ bɛhɛlɛ ɔ nyunlu nee ɔ nzi la hendanle bɛ nwo vale bɔle “Free Nation’s” Theocratic Assembly ne mɔɔ bɛbayɛ ye wɔ Mexico azuamgbole 12 azo la nolo. * Bɛvale kɛlata nwiɔ mɔɔ bɛhɛlɛ ɔ nyunlu nee ɔ nzi la bɛhendanle bɛ nwo bɛbɔle nolo ne kɛ mɔɔ Alasevolɛ ne mɔ vale lile gyima ɔvi ɛvolɛ 1936 mɔɔ ba la.\nƐvolɛ 1944 magazine bie mɔɔ kile Alasevolɛ mɔɔ bɛva bɔɔdo mɔɔ bɛhɛlɛ ɔ nyunlu nee ɔ nzi bɛhenda bɛ nwo wɔ Mexico City la\nLa Nación magazine ne hanle nolobɔlɛ ne mɔɔ bɛyɛle ye wɔ Mexico City la anwo edwɛkɛ kɛ: “Wɔ nyianu ne kenle mɔɔ limoa la anu, bɛzele Alasevolɛ ne mɔ kɛ bɛdo ɛsalɛ bɛvɛlɛ menli dɔɔnwo. Aleɛ hyenle la, menli dɔɔnwo rale nyianu ne abo.” Kateleke Asɔne ne anye anlie mɔɔ vi nolobɔlɛ ɛhye mɔ anu rale la anwo. Bɛdwazole bɛtiale mediema ne mɔ, noko bɛvale akɛnrasesebɛ bɛbɔle nyianu ne anwo nolo. La Nación eza bɔle amaneɛ kɛ: “Sua ne azo amra kɔsɔɔti nwunle kɛ Alasevolɛ ne mɔ ɛva ‘bɔɔdo mɔɔ bɛhɛlɛ ɔ nyunlu nee ɔ nzi la ɛhenda bɛ nwo ɛlɛbɔ nolo.’” Mediema mɔɔ bɛlɛbɔ nolo wɔ Mexico City awɔdenle ne mɔ azo la nvoninli mɔɔ bɛhɛlɛ edwɛkɛ: “Bɛyile awɔdenle ne mɔ azo” wɔ ɔ bo la wɔ magazine ne azo.\n“ƐKPA MƆƆ ZOLƐ ƐNLE KETEKETE”\nWɔ ɛvolɛ zɔhane mɔ anu, ɛnee ɔwɔ kɛ Alasevolɛ dɔɔnwo bɔ afɔle na bɛahola bɛahɔ nyianu ekyi mɔɔ bɛyɛle ye wɔ Mexico la bie. Nyianuma dɔɔnwo vi namunamu mɔɔ keteke anzɛɛ kale adenle ɛnle ɛkɛ la hɔle nyianu ne. Asafo ko hɛlɛle kɛ, “Keteke biala ɛnva ɛke.” Ɔti, ɛnee ɔwɔ kɛ nyianuma ne mɔ tɛnla afunlumu zo anzɛɛ tia kenle dɔɔnwo na bɛahola bɛanyia keteke bɛahɔ nyianu ne.\nAlasevolɛ ne mɔ dɔɔnwo le ehyianvolɛma, ɔti bɛnlɛ ezukoa mɔɔ bɛbava bɛahɔ nyianu ne bie a. Saa bɛkɔdwu a, bɛ mediema Alasevolɛ bie mɔ fi bɛ ɛhulolɛ nu die bɛ kɛnlɛma. Bie mɔ da Belemgbunlililɛ Asalo. Mekɛ bie, bɛzokoɛle nyianuma kɛyɛ 90 wɔ Bɛtɛle, na bɛlale nlɛka mɔɔ bɛfa mbuluku bɛgua nu la azo. Yearbook ne hanle kɛ mediema ne mɔ anye liele nwo, ɔluakɛ “nlɛka ne mɔ azo ɛnle ketekete.”\nAlasevolɛ zɔhane mɔ anye liele kɛ bɛbɔle afɔle bɛ nee bɛ mediema yiale la. Ɛnɛ, nolobɔlɛma mɔɔ asɛɛ bɛdwu mgbe ko mɔɔ bɛwɔ Mexico la da anyezɔlɛ ko ne ala ali. * Amaneɛbɔlɛ bie mɔɔ wɔ 1949 Yearbook ne anu la hanle kɛ, “Afɔle mɔɔ mediema ne mɔ bɔle la ammaa bɛ mɔdenlebɔlɛ anga aze wɔ Gyihova ɛzonlenlɛ nu. Nyianu biala mɔɔ bɛbahɔ la anzi, “bɛbɔ nwolɛ adawu bɛkyɛ.” Kpuya mɔɔ mediema ne mɔ ta biza la a le kɛ, “Mekɛ boni a yɛbahɔ nyianu bieko a?”—Yɛ tetedwɛkɛ mɔɔ vi Central America.\n^ ɛden. 9 Ɛvolɛ 1944 Yearbook ne hanle kɛ nyianu ɛhye “ɛmaa bɛnwu Gyihova Alasevolɛ kpalɛ wɔ Mexico.”\n^ ɛden. 14 Menli 2,262,646 a hɔle ɛvolɛ 2016 Ngakyelɛlilɛ ne wɔ Mexico a.\nFa nwa awie Fa nwa awie “Mekɛ Boni A Yɛbahɔ Nyianu Bieko A?”


Ewule lua Adam anwo zo, ngoane lua Kelaese anwo zo (12-21)\n5 Yemɔti, kɛkala mɔɔ bɛlua diedi zo bɛbu yɛ tenlenema la, bɛmaa yɛlua yɛ Awulae Gyisɛse Kelaese anwo zo yɛ nee Nyamenle ɛnyia anzodwolɛ,* 2 eza yɛlua ɔ nwo zo yɛva diedi yɛnyia ɛlolɛ ne mɔɔ kɛkala yɛwɔ nu la anwo adenle; bɛmaa yɛli fɛlɛko ɔluakɛ yɛlɛ anyelazo kɛ yɛbanyia Nyamenle anyunlunyia ne. 3 Tɛ yemɔ angome, bɛmaa yɛli fɛlɛko noko wɔ mekɛ mɔɔ yɛwɔ amaneɛnwunlɛ nu la, ɔluakɛ yɛze kɛ amaneɛnwunlɛ maa yɛnyia abotane; 4 abotane maa yɛnyia subane kpalɛ; subane kpalɛ maa yɛnyia anyelazo, 5 na anyelazo ne ɛnye yɛ rɛle ɛndo yɛ sa nu; ɔluakɛ bɛlua sunsum nwuanzanwuanza ne mɔɔ bɛva bɛmaa yɛ la azo bɛmaa Nyamenle ɛlɔlɛ ne ɛyi yɛ ahonle ne mɔ tetɛkɛɛ. 6 Nɔhalɛ nu, mekɛ mɔɔ yɛtɛde bɛtɛɛ la, Kelaese wule maanle ɛtanevolɛma wɔ ye mekɛ nloa. 7 Ɔluakɛ ɔyɛ se kɛ awie kɛwu kɛmaa tenlenenli ɛdeɛ; noko, bie a awie kɛhulo kɛ ɔkɛwu ɔkɛmaa sonlakpalɛ. 8 Noko Nyamenle ɛla ɔdaye mumua ne ye ɛlolɛ ne ali ɛhile yɛ, yemɔ a le kɛ, mekɛ mɔɔ ɛnee yɛtɛde ɛtanevolɛma la, Kelaese wule maanle yɛ. 9 Yemɔti, kɛmɔ bɛlua ye mogya ne azo bɛbu yɛ tenlenema la ati, bɛbalua ɔ nwo zo bɛalie yɛ bɛavi Nyamenle ɛya ne anu. 10 Na saa mekɛ mɔɔ yɛle agbɔvolɛ la bɛluale ɔ Ra ne ewule ne azo bɛzieziele yɛ nee Nyamenle avinli a, ɛnee mɔɔ tɛla ɛhye la, kɛkala mɔɔ bɛziezie yɛ avinli la bɛbalua ɔ nwo zo bɛalie yɛ ngoane. 11 Tɛ yemɔ angome, emomu yɛdua Awulae Gyisɛse Kelaese mɔɔ yɛlua ɔ nwo zo yɛziezie yɛ avinli la anwo zo yɛdi fɛlɛko noko wɔ Nyamenle anu. 12 Ɛhye ati, kɛ mɔɔ ɔlua sonla ko anwo zo ɛtane rale ewiade na ewule luale ɛtane nwo zo rale la, yɛɛ ewule dɛlɛle hanle menli kɔsɔɔti a, ɔluakɛ bɛ muala bɛyɛ ɛtane—. 13 Ɛnee ɛtane wɔ ewiade kolaa na Mɛla ne ara, noko bɛmbɔ awie biala somolɛ kɛ yeyɛ ɛtane wɔ mekɛ mɔɔ mɛla ɛnle ɛkɛ la. 14 Noko, ewule lile belemgbunli ɔvi Adam anwo zo too ɔradwule Mosisi anwo zo, bɔbɔ bɛdabɛ mɔɔ bɛanyɛ ɛtane kɛ Adam mɔɔ le ahenle mɔɔ ɔwɔ kɛ ɔba la sɔhovolɛ yɛle la. 15 Na ahyɛlɛdeɛ ne ɛnle kɛ ɛtane ne la. Noko saa ɔlua sonla ko ɛtane ti menli dɔɔnwo wule a, ɛnee nea kɛzi Nyamenle ɛlolɛ ne nee ye ahyɛlɛdeɛ ne mɔɔ ɔdua sonla ko mɔɔ le Gyisɛse Kelaese ɛlolɛ ne azo ɔfa ɔmaa mgbane la bayɛ kpole a!* 16 Bieko, ahyɛlɛdeɛ ne mɔɔ ɔfa ɔmaa mgbane la ɛnle kɛ ɛtane ne mɔɔ sonla ko ne yɛle la. Ɔluakɛ ɛtane ko ne mɔɔ bɛyɛle la vale fɔlɛbualɛ rale, noko ahyɛlɛdeɛ ne bamaa bɛabua menli dɔɔnwo mɔɔ bɛyɛ ɛtane la benle. 17 Na saa ɔlua sonla ko ne ɛtane ti ewule luale ɔ nwo zo lile belemgbunli a, ɛnee nea kɛzi bɛdabɛ mɔɔ bɛnyia ɛlolɛ ne dɔɔnwo nee tenleneyɛlɛ ahyɛlɛdeɛ ne mɔɔ bɛfa bɛmaa mgbane la balua sonla ko ne, Gyisɛse Kelaese anwo zo adɛnla ngoane nu na bɛayɛ arelemgbunli a! 18 Zɔhane ati, kɛ mɔɔ ɛtane ko maanle bɛbuale menli kɔsɔɔti fɔlɛ la, zɔhane ala a bɛbalua tenleneyɛlɛ ko azo bɛabua menli kɔsɔɔti benle na bɛanyia ngoane a. 19 Na kɛ mɔɔ sonla ko anzosesebɛ maanle menli dɔɔnwo yɛle ɛtanevolɛma la, zɔhane ala noko a sonla ko tieyɛ bamaa menli dɔɔnwo ayɛ tenlenema a. 20 Mɛla rale amaa ɛtane dɔɔnwo ala ali. Noko, ɛleka mɔɔ ɛtane yɛle dɔɔnwo la, ɛlolɛ yɛle dɔɔnwo bole zolɛ. 21 Duzu ati ɔ? Amaa kɛ mɔɔ ɛtane nee ewule lile belemgbunli la, ɛlolɛ noko alua tenleneyɛlɛ zo ali belemgbunli, na yealua yɛ Awulae Gyisɛse Kelaese anwo zo yeahɔwie dahuu ngoane nu.


Amaa Wɔ Agɔnwolɛ Ahyɛ La, Ɔwɔ Kɛ Ɛyɛ Agɔnwolɛ\nAgɔnwolɛvalɛ gyi ɛlɔlɛ zo. Mekɛ mɔɔ ɛlɛsukoa Gyihova anwo debie dɔɔnwo la, ɛbanyia ɛlɔlɛ kpole wɔamaa ye. Mekɛ mɔɔ ɛlɔlɛ mɔɔ ɛlɛ ɛmaa Gyihova la ɛlɛyɛ kpole la, ɛhulolɛ mɔɔ ɛlɛ kɛ ɛbazonle ye la noko bayɛ kpole. Ɛhye bamaa wɔayɛ Gyisɛse Kelaese ɛdoavolɛ. (Mateyu 28:19) Saa ɛboka Gyihova Alasevolɛ abusua ne mɔɔ lɛ anyelielɛ la anwo a, ɛbahola wɔayɛ Nyamenle agɔnwo dahuu. Duzu a ɔwɔ kɛ ɛyɛ a?\nDi Nyamenle mɛla ne mɔ azo fa kile kɛ ɛkulo ye. “Ɛhye a Nyamenle anwo ɛlɔlɛ kile a, kɛ yɛkɛli ye mɛla ne mɔ azo; yɛɛ ye mɛla ne mɔ ɛnle adesoa.”—1 Dwɔn 5:3.\nFa mɔɔ ɛbazukoa la di gyima. Gyisɛse hanle edwɛkɛ bie mɔɔ kilehile ɛhye anu la. Nrɛlɛbɛvolɛ bie zile ye sua wɔ bodane zo. Koasea bie zile ye sua wɔ ɛnwea nu. Mekɛ mɔɔ ahumu kpole dule la, sua ne mɔɔ gyi bodane ne azo la ambu, noko sua ne mɔɔ bɛzile ye wɔ ɛnwea ne anu la bule na ɔzɛkyele bɔkɔɔ. Gyisɛse hanle kɛ bɛdabɛ mɔɔ bɛtie ye edwɛkɛ na bɛdi zolɛ la le kɛ nrɛlɛbɛvolɛ ne mɔɔ zile ye sua wɔ bodane ne azo la. Na bɛdabɛ mɔɔ bɛtie ye edwɛkɛ ne na bɛnli zolɛ la le kɛ koasea ne mɔɔ zile ye sua wɔ ɛnwea ne anu la. Bɛ nuhua boni a ɛkulo kɛ ɛsukoa ye a?—Mateyu 7:24-27.\nBɛnwozoyilalɛ. Ɛhye kile kɛ ɛka wɔahile Gyihova wɔ asɔneyɛlɛ nu kɛ ɛkpondɛ kɛ ɛyɛ ye ɛhulolɛdeɛ dahuu. Nyamenle ɛhulolɛdeɛ mɔɔ ɛbayɛ la bahile kɛ ɛle Gyisɛse Kelaese ɛdoavolɛ.—Mateyu 11:29.\nƐzɔnenlɛ. “Maa bɛzɔne wɔ na bɔ ye duma fa wowo wɔ ɛtane ne mɔ.”—Gyima ne 22:16.\nFa ɛ nwo wula Nyamenle ɛzonlenlɛ nu kpalɛ. “Debie biala mɔɔ bɛyɛ la, bɛvi ɛkɛla muala anu bɛyɛ kɛ asɛɛ bɛyɛ bɛamaa Gyihova, na tɛ menli ɔ.”—Kɔlɔsaema 3:23.\nNea saa Nyamenle tie nzɛlɛlɛ kɔsɔɔti a, kɛzi ɔwɔ kɛ yɛyɛ asɔne, nee ninyɛne gyɛne mɔɔ ɔwɔ kɛ yɛyɛ na yɛabikye Nyamenle la.


1 Samoɛle 27 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 27:1-12\nFilisitiama vale Zekelage maanle Devidi (1-12)\n27 Na Devidi hanle ye wɔ ɔ ti anu kɛ: “Kenle ko dedee Sɔɔlo asa baha me na yeahu me. Mɔɔ ɔle kpalɛ kɛ meyɛ la a le kɛ mebanriandi meahɔ+ Filisitiama azɛlɛ zo; akee Sɔɔlo bagyakyi me ɛkpondɛlɛ wɔ Yizilayɛ azɛlɛ ne kɔsɔɔti azo+ na meanriandi meavi ɔ sa nu.” 2 Ɔti Devidi dwazole na ɔ nee mrenyia 600 ne+ mɔɔ nee ye lua la hɔle Meeyɔko ara Ekehye,+ Gate belemgbunli ne ɛkɛ. 3 Devidi dɛnlanle Ekehye anwo ɛkɛ wɔ Gate, ɔdaye nee ye menli ne, sonla ko biala nee ye sua nu amra. Ɛnee Devidi aye mɔ nwiɔ ne, Ahenoam+ mɔɔ vi Gyɛzeɛle nee Kamɛlenli Abegɛle+ mɔɔ Neebale gyale ye bie la boka ɔ nwo. 4 Mɔɔ bɛbɔle Sɔɔlo amaneɛ kɛ Devidi ɛnriandi ɛhɔ Gate la, ɔgyakyile ye ɛkpondɛlɛ.+ 5 Akee Devidi zele Ekehye kɛ: “Saa menyia ɛ nyunlu ɛlolɛ a, maa bɛmaa me ɛleka wɔ namunamu ne mɔ ko azo, amaa meadɛnla ɛkɛ. Duzu ati a ɔwɔ kɛ wɔ sonvolɛ nee wɔ tɛnla dehelɛ suakpole ye azo ɛ?” 6 Yemɔti kenle zɔhane, Ekehye vale Zekelage+ maanle ye. Ɛhye ati a Zekelage ɛyɛ Dwuda arelemgbunli ɛdeɛ badwu ɛnɛ la. 7 Mekɛ tendenle* mɔɔ Devidi vale dɛnlanle Filisitiama namule ne anu la le ɛvolɛ ko siane nna.+ 8 Ɛnee Devidi nee ye menli ne kɔ Gɛhyɛma,+ Gɛzaema yɛɛ Amalɛkema+ anwo zo, ɔluakɛ ɛnee bɛde azɛlɛ ne mɔɔ ɔvi Tilam ɔkɔ Hyɔɔ+ too ɔkɔdwu Yigyibiti azɛlɛ zo la azo. 9 Saa Devidi kɔ azɛlɛ ne azo a, ɔngyakyi nrenyia anzɛɛ raalɛ ɔmmaa ɔndɛnla ngoane nu,+ noko ɔfa mboane, nlankɛ, asoaso, afunlumu yɛɛ adɛladeɛ na ɔsia ɔkɔ Ekehye anwo lɔ. 10 Akee Ekehye biza ye kɛ: “Nienwu a bɛhɔle ye ɛnɛ a?” Devidi bua kɛ: “Yɛhɔle Dwuda nyiakɛ”*+ anzɛɛ “Gyilameyɛlema nyiakɛ”+ anzɛɛ “Kinama nyiakɛ.”+ 11 Devidi angyakyi nrenyia anzɛɛ raalɛ ko bɔbɔ anyewɔzo kɛ ɔfa ye yeara Gate, na ɔhanle kɛ: “Amaa bɛanga yɛ nwo edwɛkɛ bɛangile bɛ kɛ, ‘Mɔɔ Devidi yɛle la ɛne.’” (Mekɛ tendenle mɔɔ ɔdɛnlanle Filisitiama namule ne anu la, ɛbɛla mɔɔ ɔbɔle la ɛne.) 12 Yemɔti Ekehye liele Devidi lile na ɔhanle ye ɔ ti anu kɛ: ‘Kɛkala ye menli Yizilayɛma kyi ye bɔkɔɔ, ɔti ɔbayɛ me sonvolɛ dahuu.’\n1 Samoɛle 27


KENGA YE WƆ Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Kirghiz Korea Mumule Aneɛ Korean Latvian Lithuanian Luo Macedonian Malagasy Malay Malayalam Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Tajiki Tatar Tetun Dili Thai Tsonga Turkish Ukrainian Urdu Vietnamese\n“Medame a mele wɔ kyɛfoa nee wɔ agyadeɛ wɔ Yizilayɛma avinli a.”—ƐDI. 18:20.\n1, 2. (a) Kyɛfoa boni a Livaema nyianle wɔ azɛlɛ ne mɔɔ Dwɔhyua hyɛle manle Yizilayɛ mbusua ekpunli ne mɔ la anu a? (b) Ɛwɔkɛ boni a Gyihova bɔle Livaema a?\nMEKƐ mɔɔ Yizilayɛma honle vale Ɛwɔkɛ Azɛlɛ ne dɔɔnwo la, Dwɔhyua, Ɛsɔfo Kpanyinli Ɛlieza, yɛɛ mbusua ekpunli ne mgbanyima hyɛle azɛlɛ ne. Bɛhyɛle bɛmanle mbusua ekpunli ne mɔ. (Ɛdi. 34:13-29) Mbusua ekpunli ne kɔsɔɔti nyianle azɛlɛ, noko Livaema annyia bie. (Dwɔ. 14:1-5) Duzu ati a Livaema annyia Ɛwɔkɛ Azɛlɛ ne bie ɛ? Asoo bɛ rɛle vile bɛ?\n2 Mualɛ ne wɔ edwɛkɛ mɔɔ Gyihova hanle hilele Livaema la anu. Gyihova bɔle ɛwɔkɛ kɛ ɔnrɛgyakyi bɛ ɛlɛ. Ɔhanle kɛ: “Medame a mele wɔ kyɛfoa nee wɔ agyadeɛ wɔ Yizilayɛma avinli a.” (Ɛdi. 18:20) Mekɛ mɔɔ Gyihova hanle kɛ: “Medame a mele wɔ kyɛfoa” la, ɛnee ɔlɛbɔ Livaema ɛwɔkɛ. Saa Gyihova ka ɛhye bie kile wɔ a, nganeɛ boni a ɛbade a? Mɔɔ lumua la, bie a ɛbabiza kɛ, “Asoo Gyihova babɔ menli mɔɔ le kɛ medame la ɛwɔkɛ zɛhae?” Anzɛɛ, “Asoo ɛnɛ, Gyihova bahola ayɛ Keleseɛnenli mɔɔ ɔnli munli la kyɛfoa?” Kpuyia ɛhye mɔ anwo hyia ɔboalekɛ bɛfane ɛdawɔ mumua ne nee menli mɔɔ ɛkulo bɛ edwɛkɛ la anwo. Yemɔti yɛbazuzu mɔɔ ɛhye kile la anwo. Ɔbamaa yɛanwu kɛzi Gyihova bahola ayɛ Keleseɛnema kyɛfoa la. Yɛbanwu kɛzi ɔbahola yeayɛ wɔ kyɛfoa ɔnva nwo kɛ ɛlɛ anwuma anyelazo anzɛɛ ɛbadɛnla paladaese wɔ azɛlɛ ye azo la.\nGyihova Nleanle Livaema\n3. Duzu a manle Nyamenle kpale Livaema kɛ bɛyɛ ye gyima a?\n3 Kolaa na Gyihova ava Mɛla ne amaa Yizilayɛma la, ɛnee mbusua tile a di ɛsɔfo wɔ bɛ mbusua nu a. Noko, mekɛ mɔɔ Gyihova vale Mɛla ne manle Yizilayɛma la, ɔkpale Livaema bie mɔ kɛ bɛyɛ ɛsɔfoma nee boavolɛma. Duzu a manle ɔyɛle ye zɔ a? Gyihova hanle kɛ mekɛ mɔɔ mengunle Yigyibitima belamunli mralɛ ne mɔ kɔsɔɔti la, mendule Yizilayɛma belamunli mralɛ kɔsɔɔti “menziele ahane kɛ bɛle me ɛdeɛ.” Ɛhye kile kɛ ɛnee bɛle ye ɛdeɛ mɔɔ bɛbayɛ ye gyima a. Noko akee, Gyihova zile kpɔkɛ kɛ “meva Livaema ne mezie Yizilayɛ belamunli mralɛ agyakɛ anu.” Ɛnee ɔkpondɛ kɛ Livaema yɛ ye gyima. Kɛmɔ Yizilayɛma belamunli mralɛ mrenya ne mɔ zonle bo Livaema anwo zo la ati, Gyihova hanle hilele Yizilayɛma mɔɔ ɛha la kɛ bɛkpɔne “menli mɔɔ bo zolɛ la.” (Ɛdi. 3:11-13, 41, 46, 47) Akee bɛbahola bɛabɔ Yizilayɛ Nyamenle ne gyima ne abo.\n4, 5. (a) Duzu a Nyamenle mɔɔ ɛnee Livaema fa ye ayɛ bɛ kyɛfoa la kile a? (b) Kɛzi Gyihova nleanle Livaema ɛ?\n4 Kɛzi Gyihova rayɛle Livaema kyɛfoa wɔ mekɛ mɔɔ ɔkpale bɛ kɛ bɛyɛ ye gyima la ɛ? Kɛ anrɛɛ ɔbamaa bɛ azɛlɛ kɛ agyadeɛ la, Gyihova vale debie mɔ sonle bolɛ kpalɛ la, gyima titile bie a manle bɛ a. Ɛnee bɛ agyadeɛ, anzɛɛ kyɛfoa a le “Gyihova ɛsɔfolilɛ.” (Dwɔ. 18:7, NW) Ɛdianlɛ tile 18 boa yɛ ma yɛnwu kɛ ɛnee bɛ sa baha nwonane afoa nu ninyɛne mɔɔ bɛbahyia nwo la. (Bɛgenga Ɛdianlɛ 18:19, 21, 24.) Livaema nyianle “debie biala ngyɛnu bulu ɛkpɔ ko” vile Yizilayɛma ɛkɛ kɛ bɛ gyima ne anwo ahatualɛ. Ɛhye kile kɛ bɛnyianle azɛlɛ ne azo nzoleɛ nee nyɛmoa anu ngyɛnu bulu ɛkpɔ ko. Livaema noko vale mɔɔ bɛnyianle ye la anu “kpalɛ kpalɛ ne” ngyɛnu bulu ɛkpɔ ko manle ɛsɔfo ne mɔ. * (Ɛdi. 18:25-29) Eza ɛsɔfo ne mɔ liele “azubɔdeɛ nwuanzanwuanza biala” mɔɔ Yizilayɛma vale rɛlɛle Nyamenle wɔ ɛleka mɔɔ bɛsonle la. Yemɔti ɛnee ɛsɔfo ne mɔ bahola anyia anwodozo kɛ Gyihova banlea bɛ.\n5 Bie mɔ die di kɛ Yizilayɛma duale ngyɛnu bulu ɛkpɔ ko mɔɔ tɔ zo nwiɔ. Yizilayɛ mbusua vale ɛhye yɛle bɛ nwo boɛ wɔ bɛ ayia nwuanzanwuanza ne mɔ abo ɛvolɛ biala. (Mɛla 14:22-27) Noko bɛvale ngyɛnu bulu ɛkpɔ ko ɛhye bɛlile bodane gyɛne nwo gyima. Yizilayɛma lile Ɛnwomenlelielɛ ɛvolɛ wɔ ɛvolɛ nsuu biala awieleɛ. Yizilayɛma vale ngyɛnu bulu ɛkpɔ ko ɛhye boale ehyiavolɛma nee Livaema wɔ ɛvolɛ nsa nee ɛvolɛ nsia biala awieleɛ. Duzu ati a bɛvale Livaema bɛbokale mɛla ɛhye anwo a? Ɔluakɛ “bɛampɛ bɛ gya yɛɛ bɛnlɛ agyadeɛ” wɔ Yizilayɛ.—Mɛla 14:28, 29.\n6. Ɔnva nwo kɛ Livae abusua ne annyia azɛlɛ la, nienwu a bɛdɛnlanle a?\n6 Saa Livaema annyia azɛlɛ ne bie a, ɛnee nienwu yɛɛ bɛdɛnlanle a? Nyamenle nleanle bɛ. Ɔmanle Livaema azuamgbole 48 nee nwolɛ adidileka azɛlɛ. Ɛvealeka azuamgbole nsia ne mɔ boka azuamgbole ɛhye mɔ anwo. (Ɛdi. 35:6-8) Yemɔti, ɛnee saa Livaema angɔ gyima wɔ Nyamenle ɛzonlenlɛ sua ne anu a bɛlɛ ɛleka mɔɔ bɛde a. Gyihova nleanle bɛdabɛ mɔɔ bɛ nye bolole ye ɛzonlenlɛ gyima ne anwo la. Yemɔti, kɛzi Livaema hilele kɛ Gyihova a le bɛ kyɛfoa ɛ? Ɔlua anwodozo mɔɔ bɛbanyia kɛ Gyihova lɛ tumi na ɔbamaa bɛ sa aha mɔɔ bɛhyia nwo la yɛɛ ɔkpondɛ kɛ ɔboa bɛ la azo.\n7. Duzu a ɛnee Livaema hyia nwo na bahola bava Gyihova bayɛ bɛ kyɛfoa a?\n7 Ɛnee anzohwenlɛ biala ɛnle Mɛla ne anu ɛmmaa Yizilayɛnli mɔɔ andua ye ngyɛnu bulu ɛkpɔ ko ne la. Noko saa menli ne anli Gyihova ngyɛnu bulu ɛkpɔ ko ne anwo mɛla ne azo a, ɛsɔfo ne mɔ nee Livaema ne anwo kyele bɛ. Ɛhye bie zile wɔ Nihɛmaya mekɛ zo. Ɔlua zo, Livaema gyakyile bɛ gyima ne na bɛhɔyɛle bɛ ɛya. (Bɛgenga Nihɛmaya 13:10.) Ɛnee kyesɛ menli ne di Gyihova Mɛla zo na Livaema asa aha mɔɔ bɛhyia nwo la. Na ɛnee ɛsɔfo ne mɔ nee Livaema hyia diedi wɔ Gyihova nee ndenle mɔɔ ɔdua zo ɔmaa bɛ sa ka mɔɔ bɛhyia nwo la anu.\nLivaema Mɔɔ Vale Gyihova Yɛle Bɛ Kyɛfoa\n8. Ngyegyelɛ boni a Livaenli Esafe hɔle nu a?\n8 Kɛ abusua la, Livaema vale Gyihova kɛ bɛ kyɛfoa. Noko mekɛ mɔɔ Livaema bie mɔ ka agɔnwolɛ mɔɔ bɛdabɛ mumua ne bɛ nee Nyamenle lɛ nee bɛ rɛle mɔɔ wɔ ye nu anwo edwɛkɛ la bɛhanle kɛ, Gyihova “le me afoa nu ɛdeɛ.” (Awo. 3:24) Kɛ neazo la, Baebolo ne ka Livaenli bie mɔɔ ɛnee ze edwɛne nye zo kpalɛ na ɔvale Gyihova ɔyɛle ye kyɛfoa la anwo edwɛkɛ. Yɛbavɛlɛ ye Esafe, ɔnva nwo kɛ bie a ɛnee ɔle Esafe abozonli la. Ɔdaye a ɔlile Livae edwɛndolɛma ne ati wɔ Belemgbunli Devidi mekɛ zo a. (1 Edk. 6:31-43) Yɛkenga ye wɔ Edwɛndolɛ 73 ne kɛ Esafe ɛhye hwenle amumuyɛma anwo nungule, na ɛnee ɔnde ɔ bo kɛ bɛ nwo tɔ bɛ la. Ɔhanle bɔbɔ kɛ: “Meyɛ me ahonle nu bɔkɔbɔkɔ mgbane, menrinzi me sa anwo kɛ menze nwolɛ bie mgbane.” Ɔzɔho kɛ Esafe arɛle vile kɛ gyima mɔɔ Gyihova vale manle ye la le titile. Ɔ rɛle vile kɛ ɛnee Gyihova le ye kyɛfoa. Ɔgyegyele ye dedee “kɔkpula kɛ [ɔhɔle] Nyamenle Ɛzonlenlɛ Sua ne anu.”—Edw. 73:2, 3, 12, 13, 17.\n9, 10. Kɛmɔti a ɛnee Esafe bahola aha kɛ Nyamenle le ye “kyɛfoa dahuu” ɛ?\n9 Mekɛ mɔɔ Esafe wɔ ɛzonlenlɛ sua ne anu la, ɔbɔle ɔ bo kɛ ɔkakyi ye adwenle. Bie a ɛhye bie ɛdo wɔ ɛlɛ. Ɛdawɔ noko ɛ rɛle vile ye wɔ mekɛ bie anu kɛ gyima mɔɔ Gyihova ɛva ɛmaa wɔ la le titile na ɛbɔle ɔ bo kɛ ɛdwenle nwonane afoa nu ninyɛne mɔɔ ɛbanyia la anwo. Noko mekɛ mɔɔ ɛzukoale Baebolo ne na ɛhɔle Keleseɛnema ayia la, ɛbɔle ɔ bo ɛdwenlenle kɛ Gyihova la bieko. Esafe nwunle mɔɔ awieleɛ kolaa ne ɔbado amumuyɛma la. Ɔzuzule ninyɛne kpalɛ mɔɔ ɛnee yenyia kɛ Nyamenle azonvolɛ ne mɔ anu ko la anwo. Awieleɛ bɔkɔɔ ne ɔhanle kɛ Gyihova bazɔ ɔ sa fema na yeahile ye adenle. Ɛnee ɔbahola yeaha yeahile Gyihova kɛ: “Memkpondɛ ɛhwee wɔ ewiade kɛ wɔmɔ.” (Edw. 73:23, 25) Akee ɔhanle kɛ Gyihova le ye kyɛfoa. (Bɛgenga Edwɛndolɛ 73:26.) Esafe hɛlɛle kɛ: “Me nwonane bawie, me ahonle ayɛ bɛtɛɛ.” Noko ɔdoale zo ɔhanle kɛ Nyamenle le ye “kyɛfoa dahuu.” Ɛnee ɔze kɛ Gyihova bahakye ye kɛ ɔ gɔnwo dahuu, na ɔ rɛle ɛnrɛvi ye nɔhalɛ azonvolɛ. (Nolo. 7:1) Ɛhye kyekyele Esafe arɛle kpalɛ. Ɔdole edwɛne kɛ: “Na mame, ɔle kpalɛ kɛ menwɔbikye Nyamenle; meyɛ Awulae Nyamenle ne me ɛvealeka.”—Edw. 73:28.\n10 Ɛhye ati, mekɛ mɔɔ Esafe hanle kɛ Nyamenle le ye kyɛfoa la ɛnee tɛ nwonane afoa nu ninyɛne nwo edwɛkɛ a Livaenli ne ɛlɛka a. Ɛnee ɛzonlenlɛ mɔɔ ɔlɛsonle Gyihova nee agɔnwolɛ mɔɔ ɔ nee Anwuma Anwumanli ne lɛ la anwo edwɛkɛ ɔ. (Gye. 2:21-23) Ɛnee ɔwɔ kɛ Esafe kɔ zo nyia diedi wɔ Gyihova anu na ɔfa ɔ rɛle ɔwula ye nu na ɔ nee Gyihova ahɔ zo ayɛ agɔnwolɛ. Ɛnee ɔwɔ kɛ ɔnwu kɛ saa ɔtie Gyihova a ɔ nye balie kenlebie. Ɛbahola wɔanyia diedi kɛ Gyihova bayɛ bie amaa ɛdawɔ noko.\n11. Kpuyia boni a Gyɛlɛmaya bizale Gyihova a? Kɛzi Gyihova buale ye kpuyia ne ɛ?\n11 Livaenli bieko mɔɔ ɔhanle kɛ Gyihova le ye kyɛfoa la a le ngapezonli Gyɛlɛmaya. Duzu a ɛnee ɔlɛkile a? Ɛnee ɔde Anato, Livaema suakpole mɔɔ bikye Gyɛlusalɛm la azo. (Gyɛ. 1:1) Gyɛlɛmaya noko bizale Gyihova deɛmɔti amumuyɛma anwo tɔ bɛ na tenlenema anwo kyele bɛ la. (Gyɛ. 12:1) Mekɛ mɔɔ ɔnwunle mɔɔ ɛlɛkɔ zo wɔ Gyɛlusalɛm nee Dwuda la, ɔbizale Gyihova nwolɛ edwɛkɛ. Ɛnee Gyɛlɛmaya ze kɛ Gyihova di pɛlepɛle. Gyihova zele Gyɛlɛmaya kɛ ɔbɔ ɛzɛkyelɛ nwo nolo ɔvale ɔbuale Gyɛlɛmaya kpuyia ne. Gyihova manle ngapezo ɛhye rale nu. Menli mɔɔ diele Gyihova la nyianle bɛ ti, noko amumuyɛma mɔɔ andie kɔkɔbɔlɛ ne la wule.—Gyɛ. 21:9.\n12, 13. (a) Duzu a manle Gyɛlɛmaya hanle kɛ, Gyihova “le me afoa nu ɛdeɛ” a? Subane boni a ɔlale ye ali a? (b) Duzu ati a ɛnee ɔwɔ kɛ Yizilayɛ mbusua ne kɔsɔɔti nyia Gyɛlɛmaya “anyelazo” ne bie ɛ?\n12 Nzinlii, mekɛ mɔɔ Gyɛlɛmaya nwunle kɛ ye sua zo ɛyɛ suadu la, ɔdele nganeɛ kɛ asɛɛ ɔlua awozinli nu la. Ɛnee ɔle kɛ Gyihova ɛmaa yeyɛ “kɛ mɔwuamra ala la.” (Awo. 1:1, 16; 3:6) Gyɛlɛmaya hanle hilele Yizilayɛma kɛ bɛzia bɛdoa bɛ anwuma Selɛ ne, noko bɛlile ɛtane nzi yemɔti ɛnee ɔwɔ kɛ Gyihova sɛkye Gyɛlusalɛm nee Dwuda. Gyɛlɛmaya yɛle mɔɔ tenrɛ la ɛdeɛ, noko ɛhye manle ɔlile nyane. Wɔ zɔhane nyanelilɛ mekɛ ne anu bɔbɔ, Gyɛlɛmaya hanle kɛ, ye menli ne “abo [andu].” Ɔhanle ye wɔ Gyihova anwunvɔnezelɛ nwo kɛ: “Alehyenlɛ biala bɛle fofolɛ.” Akee Gyɛlɛmaya hanle kɛ, Gyihova “le me afoa nu ɛdeɛ.” Ɔnyianle debie mɔɔ sonle bolɛ kpalɛ la. Ɛnee ɔle Gyihova ngapezonli.—Bɛgenga Awolɛyelɛ 3:22-24.\n13 Yizilayɛma sua ne yɛle suadu ɛvolɛ 70. (Gyɛ. 25:11) Noko Gyɛlɛmaya edwɛkɛ, Gyihova “le me afoa nu ɛdeɛ” lale ye ali kɛ ɔvale ɔ nwo ɔdole Gyihova anwo zo. Ɛhye mɔɔ ɔyɛle la manle ɔhanle kɛ: “Mebanyia anyelazo wɔ ye nu.” Ɛhye kile kɛ ɔbava abotane yeahendɛ Gyihova. Yizilayɛ mbusua ne kɔsɔɔti agyadeɛ vile bɛ sa, yemɔti ɛnee ɔwɔ kɛ bɛnyia Gyɛlɛmaya subane ne bie. Ɛnee bɛ anyelazo ala a le Gyihova. Gyihova amkpo menli mɔɔ ɛnee wɔ Yizilayɛ mɔɔ bɛvale ye bɛyɛle bɛ kyɛfoa la. Wɔ ɛvolɛ 70 ne anzi, bɛziale bɛrale bɛ manle nu na bɛnyianle adenle bɛzonlenle Gyihova.—2 Edk. 36:20-23.\nMenli Gyɛne Vale Gyihova Yɛle Bɛ Kyɛfoa\n14, 15. Saa ɛye Livaema ne ɛsie ahane a, nwane a vale Gyihova yɛle ye kyɛfoa a? Duzu ati ɔ?\n14 Esafe nee Gyɛlɛmaya le Livaema, noko tɛ Livaema angome a ɛnee kola fa Nyamenle yɛ bɛ kyɛfoa a. Mekɛ mɔɔ ɛnee Devidi le kakula na ɔtɛyɛle Yizilayɛ belemgbunli la, ɔvɛlɛle Nyamenle kɛ: “Ɛle me ɛdeɛ wɔ teasema azɛlɛ zo.” (Bɛgenga Edwɛndolɛ 142:1, 5.) Mɔɔ Devidi hɛlɛle edwɛne ɛhye la, ɛnee ɔnle belemgbunli sua nu anzɛɛ ye awuke nu. Ye agbɔvolɛ ti ɛnee yehɔvea bolɛ bɔne nu. Yeanyɛ boɛ fee la, Devidi hɔveale bolɛ bɔne nu fane nwiɔ. Mekɛ bie ɛnee ɔbikye Adulam yɛɛ mekɛ gyɛne nu ɛnee ɔwɔ Ɛngidae fienemgbole ne anu. Ɔbayɛ kɛ ɔhɛlɛle Edwɛndolɛ 142 ne wɔ bolɛ bɔne ɛhye mɔ ko anu.\n15 Saa Devidi hɛlɛle edwɛne ɛhye wɔ bolɛ bɔne nu a, ɛnee Belemgbunli Sɔɔlo ati ɔ. Ɛnee Sɔɔlo kpondɛ kɛ ɔku Devidi, yemɔti Devidi hɔveale bolɛ bɔne nu, ɛleka mɔɔ ɛkɛ ne ɛhɔlɛ ɛnla aze la. (1 Sam. 22:1, 4) Wɔ ɛleka koonwu zɛhae, bie a Devidi dele nganeɛ kɛ ɔnlɛ awie mɔɔ ɔbabɔ ɔ nwo bane a. (Edw. 142:4) Yemɔti, Devidi zɛlɛle Nyamenle kɛ ɔboa ye.\n16, 17. (a) Duzu a manle Devidi dele nganeɛ kɛ ɔnlɛ boavolɛ biala a? (b) Nwane a ɛnee Devidi bahola abiza moalɛ avi ye ɛkɛ a?\n16 Kolaa na Devidi ahɛlɛ Edwɛndolɛ 142 ne la, ɔbayɛ kɛ ɛnee yede mɔɔ ɛdo Ɛsɔfo Kpanyinli Ahemɛlɛke la. Ɛnee Ahemɛlɛke ɛnze kɛ Devidi ɛlɛnriandi Sɔɔlo yemɔti ɔboale ye. Belemgbunli Sɔɔlo nunguvo manle bɛhunle Ahemɛlɛke nee ye sua nu amra. (1 Sam. 22:11, 18, 19) Devidi dele nganeɛ kɛ ɔdi nwolɛ ɛzonle. Ɛnee ɔle kɛ yehu ɛsɔfo ne mɔɔ boale ye la. Saa ɛdawɔ a ɛle Devidi a, asoo anrɛɛ ɛbade nganeɛ kɛ ɛdi nwolɛ ɛzonle ɔ? Mɔɔ zɛkyele edwɛkɛ ne bɔbɔ la a le kɛ ɛnee Sɔɔlo tɛkpondɛ Devidi.\n17 Ahemɛlɛke wule la yeangyɛ ngapezonli Samoɛle mɔɔ kpokpale Devidi kɛ ɔbayɛ belemgbunli la noko wule. (1 Sam. 25:1) Ɛhye bahola amaa Devidi ade nganeɛ kɛ yeha ɔ ngome, na ɔnlɛ boavolɛ. Noko ɛnee ɔze kɛ Gyihova baboa ye. Ɛnee ɔnlɛ adenle ɔnyɛ gyima titile ne mɔɔ Livaema yɛ la bie ɛdeɛ, noko ɛnee bɛkpokpa ye mɔɔ ɔbayɛ gyima titile gyɛne a. Ɛnee ɔbayɛ Nyamenle menli ne belemgbunli. (1 Sam. 16:1, 13) Yemɔti Devidi hanle ye nzuzulɛ nee ye nganeɛdelɛ kɔsɔɔti hilele Gyihova na ɔvale ɔ nwo ɔdole ɔ nwo zo. Ɛdawɔ noko ɛbahola wɔava Gyihova kɛ wɔ kyɛfoa. Ɛbahola wɔava ɛ nwo wɔado ɔ nwo zo na wɔayɛ mɔɔ ɛbahola la amuala wɔ ye ɛzonlenlɛ nu.\n18. Kɛzi menli mɔɔ yɛha bɛ nwo edwɛkɛ la lale ye ali kɛ ɛnee Gyihova le bɛ kyɛfoa ɛ?\n18 Duzu a Gyihova mɔɔ yɛfa ye yɛayɛ yɛ kyɛfoa la ɛnee kile maa Gyihova azonvolɛ mɔɔ yɛha bɛ nwo edwɛkɛ la ɛ? Ɔkile kɛ bɛ kɔsɔɔti bɛnyianle gyima wɔ ye ɛzonlenlɛ nu. Eza bɛnyianle anwodozo kɛ Gyihova banlea bɛ. Ɛnee Livaema nee bɛdabɛ mɔɔ bɛnle Livaema, mɔɔ bie a le Devidi la bahola ava Nyamenle ayɛ bɛ kyɛfoa. Kɛ ɔkɛyɛ na yɛdayɛ noko yɛava Gyihova yɛayɛ yɛ kyɛfoa ɛ? Yɛbaha ɛhye anwo edwɛkɛ wɔ edwɛkɛ mɔɔ doa zo la anu.\n^ ɛden. 4 Amaa wɔanwu kɛzi Gyihova nleanle ɛsɔfo ne mɔ anwo edwɛkɛ dɔɔnwo la, nea Insight on the Scriptures, Foa 2, mukelɛ 684.\n• Adenle boni azo a ɛnee Gyihova le Livaema kyɛfoa a?\n• Kɛzi Esafe, Gyɛlɛmaya, nee Devidi hilele kɛ Gyihova le bɛ kyɛfoa ɛ?\n• Subane boni a ɛhyia nwo amaa Nyamenle ayɛ wɔ kyɛfoa a?\n[Edwɛkɛ mɔɔ bɛkpa wɔ mukelɛ 11]\nLivaema annyia azɛlɛ kɛ agyadeɛ. Emomu, ɛnee Gyihova le bɛ kyɛfoa, ɔluakɛ ɔmanle bɛ gyima titile\n[Nvoninli wɔ mukelɛ 10]\nKɛzi ɛnee Gyihova le ɛsɔfo ne mɔ yɛɛ Livaema ne kyɛfoa ɛ?\nDuzu a manle Esafe vale Gyihova yɛle ye kyɛfoa dahuu a?\nFa nwa awie Fa nwa awie Gyihova Le Me Kyɛfoa


Ɛzɛdɔso 22 | Yintanɛte Zo Baebolo | Ewiade Fofolɛ Ngilebɛbo\nBɛmaanle Yizilayɛma mɛla (1-31)\nWɔ awule nwo (1-4)\nWɔ ɛya mɔɔ bɛkɛzɛkye ye la anwo (5, 6)\nWɔ debie mɔɔ bɛfa bie bɛsie ɔ bo zo nee debie menle nwo (7-15)\nWɔ mɛlɛbɛla nwo (16, 17)\nWɔ ɛzonlenlɛ nee pɛlepɛlelilɛ nwo (18-31)\n22 “Saa awie wua ɛnlankɛ anzɛɛ boane na ɔku ye anzɛɛ ɔtɔne ye a, ɔwɔ kɛ ɔfa nlankɛ nnu ɔsie ɛnlankɛ ne abo zo na ɔfa mboane nna ɔsie boane ne abo zo.+ 2 (“Saa awie nwu awule+ kɛ ɔlɛwua debie na ɔbɔ ye ɔku ye a, ɔnli ye mogya nwo fɔlɛ. 3 Noko saa ɛnee sɛnzɛne ne ɛdudu yɛɛ ɔhunle ye a, ɔdi ye mogya nwo fɔlɛ.) “Ɔwɔ kɛ ɔfa bie ɔsie ɔ bo zo. Saa ɔnlɛ ɛhwee a, ɛnee ɔwɔ kɛ bɛtɔne ye bɛfa bɛtua ninyɛne mɔɔ ɔwuale la. 4 Saa bɛnwu deɛ mɔɔ ɔwuale la anyewɔzo wɔ ye ɛkɛ a, ɛnlankɛ o, asoaso o, boane o, ɔwɔ kɛ ɔtua ye mɔnwo nwiɔ. 5 “Saa awie fa ye nane kɔ adidi wɔ ɛbɔ nu anzɛɛ vanye egyinli nu na ɔmaa bɛkɔdidi awie gyɛne ɛya nu a, ɔwɔ kɛ ɔfa ye ɛya anzɛɛ ye vanye egyinli nu ma kpalɛ ne ɔsie ɔ bo zo. 6 “Saa awie to senle na ɔkɔyela kpɔkɛ na ɔmaa hwiiti mɔɔ bɛpɛ bɛkyekye ye avile anzɛɛ mɔɔ bɛtɛpɛle anzɛɛ ɛya yela a, ɔwɔ kɛ ahenle mɔɔ dole senle ne la fa bie sie mɔɔ ɛyela la abo zo. 7 “Saa awie fa ezukoa anzɛɛ ninyɛne maa ɔ gɔnwo kɛ ɔva ɔzie na awie kɔwua ninyɛne ne wɔ ɔ gɔnwo ne sua nu, na bɛnwu awule ne a, ɔwɔ kɛ ɔtua ye mɔnwo nwiɔ.+ 8 Saa bɛannwu awule ne a, ɔwɔ kɛ bɛfa suamenle ne bɛkɔ nɔhalɛ Nyamenle ne anyunlu+ amaa bɛanwu ye saa ɔvale ɔ sa ɔhanle ɔ gɔnwo ne ninyɛne ne a. 9 Saa bɛbɔ awie somolɛ kɛ yeva debie mɔɔ ɛnle ye ɛdeɛ, saa ɛnlankɛ o, asoaso o, boane o, tɛladeɛ o, anzɛɛ debie biala mɔɔ kɛminli la na ɔka kɛ, ‘Me ɛdeɛ ɔ!’ a, ɔwɔ kɛ bɛ mu nwiɔ bɛfa bɛ edwɛkɛ ne bɛkɔto nɔhalɛ Nyamenle ne anyunlu.+ Nuhua ne mɔɔ Nyamenle kɛbua ye fɔlɛ la, ɔwɔ kɛ ɔtua ye mɔnwo nwiɔ+ ɔmaa ɔ gɔnwo ne. 10 “Saa awie fa asoaso anzɛɛ ɛnlankɛ anzɛɛ boane anzɛɛ ayɛmoa biala maa ɔ gɔnwo kɛ ɔzie na ɔwu anzɛɛ ɔboda anzɛɛ bɛkye ye na awie annwu ye a, 11 ɔwɔ kɛ bɛka ndane wɔ Gyihova anyunlu kɛ yeanva ɔ sa yeanga ɔ gɔnwo ne ninyɛne ne; na ɔwɔ kɛ nane menle die to nu. Ɔnle kɛ ɔ gɔnwo ne fa bie sie ɔ bo zo.+ 12 Noko saa bɛwuale nane ne wɔ ye ɛkɛ a, ɔwɔ kɛ ɔfa bie ɔsie ɔ bo zo ɔmaa ɔ menle. 13 Saa nane anwo ɛzulolɛ tete ye nu a, ɔwɔ kɛ ɔfa ye funli ne ɔbadi daselɛ. Ɔnle kɛ ɔfa bie ɔsie nane mɔɔ nane anwo ɛzulolɛ ɛtete ye nu la abo zo. 14 “Noko saa awie sɛlɛ nane fi ɔ gɔnwo ɛkɛ na ɔboda anzɛɛ ɔwu wɔ mekɛ mɔɔ ɔ menle ɛnle ɛkɛ ne la a, ɔwɔ kɛ ahenle mɔɔ zɛlɛle nane ne la fa bie sie ɔ bo zo. 15 Saa ɛnee ɔ menle wɔ ɛkɛ a, ɔnle kɛ ɔfa bie ɔsie ɔ bo zo. Saa ɔduale ezukoa na yealie a, ɔbava ezukoa ne mɔɔ ɔduale la yeazie ɔ bo zo. 16 “Saa nrenyia bɛlɛbɛla bɛlɛra mɔɔ ɛnze nrenyia mɔɔ awie ɛtɛfale ɔ nloa ɛtɛtole ɔ nwo zo la na ɔ nee ye da a, ɔwɔ kɛ ɔsu ɔ ti asoa ne na ɔgya ye.+ 17 Saa ye papa ka kɛ ɔnrɛmaa ɔnrɛgya ye bɔbɔ a, ɔwɔ kɛ ɔtua ɔ ti asoa ezukoa ne. 18 “Bɛmmamaa raalɛ mɔɔ ye ngonyia la tɛnla ngoane nu.+ 19 “Ɔwɔ kɛ bɛku awie biala mɔɔ nee nane kɛla la.+ 20 “Awie biala mɔɔ kɛgyakyi Gyihova kɛbɔ afɔle kɛmaa nyamenle biala la, bɛhu ye.+ 21 “Bɛmmakile ɛyɛvolɛ biala ateetee anzɛɛ bɛmmasisi ye,+ ɔluakɛ ɛnee bɛle nyɛvolɛ wɔ Yigyibiti azɛlɛ zo.+ 22 “Bɛmmakile kunlavolɛ anzɛɛ arisa biala nyane.+ 23 Saa bɛkile ye nyane na ɔsu ɔfɛlɛ me a, mebadie ye ɛzunlɛ;+ 24 na mebava bɛ nwo ɛya, na meava konle dadeɛ meahu bɛ, na bɛ ye mɔ bayɛ ahunlanvolɛ na bɛ mra ayɛ nrisa. 25 “Saa bɛbɔ ehyianli bie* mɔɔ wɔ me menli ne avinli la bosea a, bɛmmayɛ kɛ awie mɔɔ bɔ bosea die nwolɛ nvasoɛ la. Bɛmmadie ye mpaefoa.+ 26 “Saa ɛdie ɛ gɔnwo tɛladeɛ ɛdi agyinlanu ɛbɔ ye bosea a,+ fa ye debie kɔmaa ye kolaa na sɛnzɛne ne ahɔdɔ. 27 Ɔluakɛ ɛhye ala a ɔwula a, ye tɛladeɛ mɔɔ ɔfa ɔkeda ye sonlabaka* ne anwo la ɛne; duzu a ɔbava yeala a?+ Saa ɔsu ɔfɛlɛ me a, mebadie ye, ɔluakɛ mese anwunvɔne.*+ 28 “Mmaka munzule edwɛkɛ* ɛtia Nyamenle+ anzɛɛ wɔ menli ne mgbanyima* ne mɔ bie.+ 29 “Mmatwenlehwenle ɛ bo aze kɛ ɛkɛva wɔ ɛbɔ nu ninyɛne nee wɔ nza nee wɔ nwole dɔɔnwo ne bie ɛkɛbɔ afɔle ɛkɛmaa me.+ Fa wɔ belamunli mralɛ mrenyia ne mɔ maa me.+ 30 Kɛ ɔwɔ kɛ ɛyɛ wɔ ɛnlankɛ nee wɔ boane la ɛne:+ Ɔbadɛnla ɔ nli anwo kenle nsuu. Kenle mɔtwɛ ne azo, ɛbava wɔamaa me.+ 31 “Ɔwɔ kɛ bɛyɛ bɛ nwo nwuanzanwuanza bɛmaa me,+ na ɔnle kɛ bɛdi ɛbɔ nu nane biala mɔɔ nane anwo ɛzulolɛ ɛtete ye nu la.+ Bɛvuandi bɛdo ye lɔ bɛmaa ahwea ɛli.\n^ Anzɛɛ “awie mɔɔ ɛnlɛ bie.”\n^ Anzɛɛ “mele dovolɛ.”\n^ Anzɛɛ “Mmatendɛ.”


Wulutu Nee Nawome | Baebolo Nu Edwɛkɛ\nWƆ BAEBOLO ne anu ɛbanwu buluku bie mɔɔ bɛfɛlɛ ye Wulutu. Ɔka abusua bie mɔɔ dɛnlanle aze wɔ mekɛ mɔɔ ɛnee ndɛnebuavolɛma a sie Yizilayɛ la anwo edwɛkɛ. Wulutu le bɛlɛra mɔɔ vi Mowabe azɛlɛ zo; ɔmboka Nyamenle menli Yizilayɛma anwo. Noko mekɛ mɔɔ Wulutu zukoale nɔhalɛ Nyamenle Gyihova ne anwo debie la, ɔnyianle ɛhulolɛ kpole ɔmanle ye. Nawome le raalɛ kpanyinli mɔɔ boale Wulutu manle ɔzukoale Gyihova anwo debie a.\nNawome le Yizilayɛnli raalɛ. Ɔ nee ɔ hu yɛɛ ɔ mra mrenya nwiɔ hɔdɛnlanle Mowabe azɛlɛ zo wɔ mekɛ mɔɔ ɛnee aleɛ nwo ɛyɛ se wɔ Yizilayɛ la. Kenle ko Nawome ahu ne wule. Amozii Nawome amra mrenya ne mɔ gyale Mowabe mbɛlɛra nwiɔ mɔɔ bɛfɛlɛ bɛ Wulutu nee Ɔpa. Noko ye ɛvolɛ kɛyɛ 10 anzi, Nawome amra mrenya nwiɔ ne wule. Nea alɔbɔlɛ kpole mɔɔ Nawome nee mbɛlɛra nwiɔ ne lile a! Duzu a akee Nawome bayɛ a?\nKenle ko Nawome bɔle kpɔkɛ kɛ ɔtu adenle tendenle ne yeazia yeahɔ ye sua zo. Wulutu nee Ɔpa kulo kɛ bɛ nee ye tɛnla, ɔti bɛ nee ye hɔle. Noko bɛdwule adenle nu la, Nawome zele mbɛlɛra ne mɔ kɛ: ‘Bɛzia, awie biala ɛhɔ ɔ nli sua nu.’\nNawome vole bɛ nloa anwo na ɔhɛlale bɛ. Ɛkɛ ne ala bɛdukuele nu bɛzunle, ɔluakɛ ɛnee bɛkulo Nawome kpalɛ kpalɛ. Bɛzele kɛ: ‘Kyɛkyɛ! Yɛ nee wɔ kɔ ɛleka mɔɔ ɛvi la.’ Na Nawome buale bɛ kɛ: ‘Me mra mraalɛ, bɛzia bɛhɔ. Ɔbayɛ kpalɛ yeamaa bɛ wɔ bɛ sua zo.’ Ɔti Ɔpa ziale. Na Wulutu ɛdeɛ, yeamkponle kɛ ɔkɛzia.\nNawome hakyile ɔ nwo na ɔzele ye kɛ: ‘Ɔpa ɛzia ɛhɔ. Ɛdawɔ noko toa ye ɛ nee ye bɛhɔ.’ Noko Wulutu buale kɛ: ‘Mmafoa me kɛ mengyakyi wɔ mengɔ! Maa me nee wɔ ɛhɔ. Ɔluakɛ me nee wɔ yɛkɔ ɛleka mɔɔ ɛlɛkɔ la, yɛɛ mebadɛnla ɛleka mɔɔ ɛkɛdɛnla la. Wɔ menli bayɛ me menli, na wɔ Nyamenle ne ayɛ me Nyamenle. Ɛleka mɔɔ ɛkɛwu la, ɛkɛ ne yɛɛ medame mebawu meala na bɛazie me a.’ Wulutu hanle ɛhye la Nawome andɛ ɔ nloa anu bieko kɛ ɔmaa yeazia.\nAwieleɛ kolaa mraalɛ nwiɔ ne radwule Yizilayɛ. Ɛke yɛɛ bɛzokoɛle bɛdɛnlanle a. Ɔluakɛ ɔle aleɛ ɛpɛlɛ mekɛ la ati Wulutu bɔle ɔ bo kɛ ɔyɛ gyima wɔ ɛya ne mɔ anu. Nrenya bie mɔɔ bɛfɛlɛ ye Bowaze la manle ɔhuohuale ma wɔ ye ɛya ne anu. Asoo ɛze Bowaze ɔ nli ɔ? Ye mɔ a le Releehab mɔɔ vi Gyɛleko la.\nKenle ko Bowaze zele Wulutu kɛ: ‘Mede ɛ nwo edwɛkɛ nee kpalɛ mɔɔ wɔyɛ wɔmaa Nawome la kɔsɔɔti. Meze kɛzi wɔgyakyi ɛ ze nee ɛ nli ɛvi wɔ maanle nu wɔra menli mɔɔ ɛnze bɛ la avinli la, amuala. Gyihova ɛlo wɔ molozo!’\nWulutu buale kɛ: ‘Yɛmenle, wɔlo me somaa. Mɔɔ wɔha la ɛmaa me nye ɛlie na me rɛle ɛkyekye bɔkɔɔ.’ Ɛnee Bowaze kulo Wulutu kpalɛ, ɔti yeangyɛ yɛɛ bɛgyale bɛ nwo a. Nea kɛzi ɛhye manle Nawome anye liele a! Noko Nawome anyelielɛ ne yɛle kpole wɔ mekɛ mɔɔ Wulutu nee Bowaze wole bɛ belamunli ralɛ nrenya ne, mɔɔ bɛfɛlɛ ye Obɛde la. Amozii Obɛde rayɛle Devidi mɔɔ yɛbazukoa ɔ nwo debie dɔɔnwo nzinlii la nenya.\nWulutu 1-4 Baebolo buluku ne.


Dwɔn Mɔɔ Limoa 5:1-21\n5 Awie biala mɔɔ die di kɛ Gyisɛse a le Kelaese ne la le Nyamenle ara,+ na awie biala mɔɔ kulo ahenle mɔɔ wole ye la kulo ɔ ra ne noko. 2 Debie mɔɔ maa yɛnwu kɛ yɛkulo Nyamenle amra la+ a le kɛ yɛkɛhulo Nyamenle na yɛkɛli ye mɛla zo. 3 Na ɛhye a Nyamenle anwo ɛlɔlɛ kile a, kɛ yɛkɛli ye mɛla ne mɔ azo;+ yɛɛ ye mɛla ne mɔ ɛnle adesoa,+ 4 ɔluakɛ awie biala* mɔɔ le Nyamenle ara la di ewiade ne anwo zo konim.+ Na mɔɔ ɛli ewiade ne anwo zo konim la a le yɛ diedi.+ 5 Nwane a kola di ewiade ne anwo zo konim a?+ Asoo tɛ awie mɔɔ die di kɛ Gyisɛse le Nyamenle Ara la ɔ?+ 6 Ɛhye a le ahenle mɔɔ luale nzule nee mogya zo rale la, Gyisɛse Kelaese, tɛ nzule angome,+ emomu ɔluale nzule nee mogya zo.+ Na sunsum ne a di daselɛ a,+ ɔluakɛ sunsum ne a le nɔhalɛ ne. 7 Na ninyɛne nsa a di daselɛ a: 8 sunsum ne+ nee nzule ne+ yɛɛ mogya ne;+ na bɛmɛ nsa bɛdi daselɛ ko. 9 Saa yɛdie menli daselɛlilɛ yɛto nu a, ɛnee Nyamenle daselɛlilɛ le kpole tɛla yemɔ. Ɔluakɛ daselɛ mɔɔ Nyamenle ɛli la ɛne, daselɛ mɔɔ yeli ye wɔ ɔ Ra ne anwo la. 10 Mɔɔ die Nyamenle Ara ne di la lɛ daselɛlilɛ ne wɔ ye nu. Mɔɔ ɛnlie Nyamenle ɛnli la ɛmaa yeyɛ adalɛ,+ ɔluakɛ yeanlie daselɛ mɔɔ Nyamenle ɛli wɔ ɔ Ra ne anwo la yeanli. 11 Na daselɛlilɛ ne a le ɛhye, Nyamenle ɛmaa yɛ dahuu ngoane,+ na ngoane ɛhye wɔ ɔ Ra ne anu.+ 12 Mɔɔ die Ralɛ ne to nu la lɛ ngoane ɛhye; mɔɔ ɛnlie Nyamenle Ara ne ɛndo nu la ɛnlɛ ngoane ɛhye.+ 13 Melɛkɛlɛ ɛhye mearɛlɛ bɛ amaa bɛdabɛ mɔɔ bɛdie Nyamenle Ara ne duma bɛdi la+ anwu kɛ bɛlɛ dahuu ngoane.+ 14 Na anwodozo* mɔɔ yɛlɛ wɔ ye nu la+ a le kɛ, debie biala mɔɔ yɛkɛbiza ye wɔ ye ɛhulolɛ zo la, ɔtie yɛ.+ 15 Na saa yɛze kɛ yɛbiza ye debie biala a ɔtie yɛ a, ɛnee yɛze kɛ yɛ sa baha mɔɔ yɛbiza la, ɔluakɛ yɛbiza yɛvi ye ɛkɛ.+ 16 Saa awie nwu kɛ ɔ diema ɛlɛyɛ ɛtane mɔɔ ɛngɔnwie ewule nu a, ɔzɛlɛ ɔmaa ye na Nyamenle bamaa ye ngoane,+ ɛhɛe, bɛdabɛ mɔɔ bɛlɛyɛ ɛtane mɔɔ ɛngɔnwie ewule nu la. Ɛtane bie wɔ ɛkɛ mɔɔ ɔwie ewule.+ Menga ye kɛ ɔzɛlɛ ɛtane ɛhye anwo. 17 Nyɛleɛ biala mɔɔ ɛndenrɛ la le ɛtane,+ noko ɛtane bie wɔ ɛkɛ mɔɔ ɛngɔnwie ewule nu. 18 Yɛze kɛ awie biala mɔɔ le Nyamenle ara la ɛngɔ zo ɛnyɛ ɛtane, emomu Nyamenle Ara ne* sinza ye na amumuyɛnli ne ɛngola ɛnzɔ ye nu.*+ 19 Yɛze kɛ yɛvi Nyamenle, noko ewiade ye amuala wɔ amumuyɛnli ne tumi bo.+ 20 Na yɛze kɛ Nyamenle Ara ne ɛra,+ na yemaa yɛnyia nwunu* amaa yɛanyia nɔhavo ne anwo ndelebɛbo. Na ɔlua ɔ Ra Gyisɛse Kelaese anwo zo yɛ nee nɔhavo ne ɛyɛ ko.+ Ɛhye a le nɔhalɛ Nyamenle ne nee dahuu ngoane ne a.+ 21 Ngakula, bɛnlea bɛ nwo boɛ wɔ awozonle ɛzonlenlɛ* nwo.+


Asoo Ɛze Gyihova Kpalɛ? | Ɛzinzalɛ Arane Debiezukoalɛ Ɛdeɛ\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Congo Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fante Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Gokana Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Nigeria Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Bɛdabɛ mɔɔ bɛze wɔ duma la bɛava bɛ nwo ado ɛ nwo zo; O Gyihova, ɛnrɛkpo bɛdabɛ mɔɔ bɛkpondɛ wɔ la ɛlɛ.”—EDW. 9:10.\nEDWƐNE 56 Fa Nɔhalɛ Ne Yɛ Wɔ Ɛdeɛ\n1-2. Kɛ mɔɔ Angelito anwubielɛ ne maa yɛnwu ye la, duzu a ɔwɔ kɛ yɛ nuhua ko biala yɛ a?\nAWOVOLƐ mɔɔ bɛle Gyihova Alasevolɛ la a ɛlɛtete wɔ ɔ? Saa zɔhane a ɔde a, ɛnee kakye kɛ, saa wɔ awovolɛ nee Gyihova lɛ agɔnwolɛvalɛ kpalɛ a, ɔngile kɛ ɛdawɔ noko ɛ nee ye lɛ agɔnwolɛvalɛ kpalɛ. Saa yɛ awovolɛ wɔ nɔhalɛ ne anu o, anzɛɛ bɛnle nu o, ɔwɔ kɛ yɛ nuhua ko biala nee Gyihova nyia agɔnwolɛvalɛ.\n2 Suzu adiema nrenyia bie mɔɔ bɛfɛlɛ ye Angelito la anwubielɛ ne anwo nea. Awovolɛ mɔɔ bɛle Alasevolɛ la a tetele ye a. Noko mekɛ mɔɔ ɔle kakula la, ɔ nee Nyamenle annyia agɔnwolɛvalɛ kpalɛ. Ɔka kɛ: “Ɛnee melɛsonle Gyihova ɔluakɛ me abusua ne ɛlɛyɛ zɔ la ati.” Noko nzinlii, Angelito vale mekɛ dɔɔnwo gengale Nyamenle Edwɛkɛ ne, ɔdwenledwenlenle nwolɛ, na ɔbɔle ɔ bo ɔyɛle asɔne fane dɔɔnwo. Duzu a vile nu rale a? Angelito ka kɛ, “Menwunle kɛ adenle kokye mɔɔ mebahola mealua zo meabikye me Ze Gyihova la a le kɛ mebanwu ye kpalɛ.” Angelito anwubielɛ ne maa kpuya bie mɔ mɔɔ anwo hyia la ba yɛ adwenle nu: Ngakyile boni a wɔ Gyihova anwo debie ekyi mɔɔ yɛnwu ye yɛɛ ɛnwunlɛ mɔɔ yɛnwu ye kpalɛ la anu a? Na kɛ ɔkɛyɛ na yɛanwu Gyihova kpalɛ ɛ?\n3. Ngakyile boni a wɔ Nyamenle mɔɔ yɛze ye yɛɛ ɛnwunlɛ mɔɔ yɛnwu ye kpalɛ la anu a?\n3 Yɛbahola yɛaha kɛ saa awie ze Nyamenle duma anzɛɛ mɔɔ Ɔka la ekyi a, ɔkile kɛ ɔze Nyamenle. Noko Gyihova mɔɔ yɛnwu ye kpalɛ la kile dɔɔnwo. Ɔwɔ kɛ yɛnyia mekɛ yɛsukoa Gyihova nee ye subane ngɛnlɛma ne mɔ anwo debie. Ɛhye bamaa yɛade deɛmɔti ɔka anzɛɛ ɔyɛ ninyɛne bie mɔ la abo. Ɛhye baboa yɛ amaa yɛanwu ye kɛ saa ɔ nye die yɛ nzuzulɛ, yɛ kpɔkɛzilɛ nee mɔɔ yɛyɛ la anwo anzɛɛ ɔ nye ɛnlie nwo a. Saa yɛsukoa yɛnwu mɔɔ Nyamenle kpondɛ avi yɛ ɛkɛ la a, ɔwɔ kɛ yɛfa yɛyɛ gyima ndɛndɛ.\n4. Kɛzi Baebolo nu neazo ngakyile mɔɔ yɛbazuzu nwo la baboa yɛ ɛ?\n4 Bie a awie mɔ bagolo yɛ nwo kɛ yɛlɛsonle Gyihova na bɛakpɔ yɛ ɔluakɛ yɛ nee ye menli ɛlɛtu la ati. Noko saa yɛnyia Gyihova anu anwodozo a, ɔnrɛye yɛ rɛle ɔnrɛdo yɛ sa nu ɛlɛ. Ɔbamaa yɛ nee Nyamenle anyia agɔnwolɛvalɛ mɔɔ anu yɛ se mɔɔ ɔbadɛnla ɛkɛ ne dahuu la. Asoo yɛbahola yɛanwu Gyihova kpalɛ? Ɛhɛe, yɛbahola! Neazo mɔɔ menli mɔɔ ɛnli munli le kɛ Mosisi nee Belemgbunli Devidi yɛle la maa yɛnwu kɛ yɛbahola. Mekɛ mɔɔ yɛlɛsuzu bɛ neazo ne anwo la, yɛbabua kpuya nwiɔ bie: Kɛzi bɛranwunle Gyihova kpalɛ ɛ? Na duzu a yɛbahola yɛazukoa yɛavi bɛ neazo ne anu a?\n“MOSISI NWUNLE AHENLE MƆƆ ƐNYELƐ ƐNNWU YE LA”\n5. Duzu a Mosisi kpale kɛ ɔbayɛ a?\n5 Mosisi vale mɔɔ ɔzukoale la ɔyɛle gyima. Mɔɔ Mosisi nyianle ɛvolɛ kɛyɛ 40 la, ɔkpale kɛ ɔ nee Nyamenle menli mɔɔ le Hibuluma la badu tɛla kɛ bɛkɛvɛlɛ ye “Falo ara raalɛ ne ara.” (Hib. 11:24) Mosisi kpole nwolɛ adenle mɔɔ ɔnyianle ye wɔ ewiade ne anu la. Ɔvale ye ngoane ɔdole esiane nu ɔgyinlanle Hibuluma mɔɔ ɛnee le ngɛkɛlɛ wɔ Yigyibiti la anzi, na ɛnee ɔze kɛ Falo mɔɔ lɛ tumi kpole na bɛbu ye kɛ nyamenle la bahola ava ɔ nwo ɛya. Diedi kpole boni ɛne! Mosisi nyianle Gyihova anu anwodozo. Anwodozo zɔhane boale ye maanle ɔ nee Nyamenle nyianle agɔnwolɛvalɛ dahuu.—Mrɛ. 3:5.\n6. Duzu a yɛbahola yɛazukoa yɛavi Mosisi neazo ne anu a?\n6 Duzu a yɛsukoa yɛfi nu a? Le kɛ Mosisi la, ɔwɔ kɛ yɛ muala yɛsi kpɔkɛ: Asoo yɛbakpa kɛ yɛsonle Nyamenle na yɛ nee ye menli adu ɔ? Ɔwɔ kɛ yɛfa ninyɛne yɛbɔ afɔle amaa yɛahola yɛazonle Nyamenle, na yɛze kɛ menli mɔɔ bɛnzonle Gyihova la bakpɔ yɛ. Noko yɛlɛ yɛ anwuma Selɛ ne anu anwodozo kɛ ɔbaboa yɛ!\n7-8. Duzu a Mosisi hɔle zo zukoale a?\n7 Mosisi hɔle zo zukoale Gyihova subane ne mɔ anwo debie na ɔyɛle Ye ɛhulolɛdeɛ. Kɛ neazo la, mɔɔ bɛzele Mosisi kɛ ɔli Yizilayɛ maanle ne anyunlu ɔ nee bɛ ɛvi akɛlɛzonlenlɛ nu la, ɛnee ɔnlɛ anwodozo, na ɔhanle ye fane dɔɔnwo kɛ ɔnfɛta. Nyamenle vile atiakunlukɛnlɛma nu lile Mosisi ngyegyelɛ nwo gyima na ɔboale ye. (Ɛzɛ. 4:10-16) Yemɔti Mosisi holale hanle ndɛnebualɛ edwɛkɛ mɔɔ tumi wɔ nu la hilele Falo. Eza Mosisi nwunle kɛ Gyihova ɛlɛfa ye tumi ne yealie Yizilayɛma na yeazɛkye Falo nee ye sogyama wɔ Nyevile Kɔkɔlɛ ne anu.—Ɛzɛ. 14:26-31; Edw. 136:15.\n8 Mɔɔ Mosisi lile Yizilayɛma anyunlu vile Yigyibiti la, bɛdendɛle bɛ nzo abo fane dɔɔnwo. Noko Mosisi nwunle kɛzi Gyihova nyianle ye menli ne mɔɔ yelie bɛ yevi akɛlɛzonlenlɛ nu anwo abotane kpole la. (Edw. 78:40-43) Eza Mosisi nwunle mɛlɛbɛnwoaze subane kpole mɔɔ Gyihova lɛ wɔ mekɛ mɔɔ Mosisi dendɛle hilele Gyihova na ɔdiele ye ɔhakyile ye adwenle la.—Ɛzɛ. 32:9-14.\n9. Kɛ mɔɔ Hibuluma 11:27 kile la, kɛzi ɛnee Mosisi nee Gyihova agɔnwolɛvalɛ ne de ɛ?\n9 Mɔɔ bɛvile Yigyibiti la anzi, agɔnwolɛvalɛ mɔɔ Mosisi nee Gyihova lɛ la anu yɛle se kpalɛ na ɛnee ɔle kɛ asɛɛ ɔkola ɔnwu ye anwuma Selɛ ne la. (Kenga Hibuluma 11:27.) Baebolo ne ka agɔnwolɛvalɛ titili mɔɔ Gyihova nee Mosisi nyianle la anwo edwɛkɛ kɛ: “Gyihova dendɛle hilele Mosisi, kɛ mɔɔ sonla nee ɔ gɔnwo tendɛ kile bɛ nwo la.”—Ɛzɛ. 33:11.\n10. Amaa yɛanwu Gyihova kpalɛ la, duzu a ɔwɔ kɛ yɛyɛ a?\n10 Duzu a yɛsukoa yɛfi nu a? Saa yɛbanwu Gyihova kpalɛ a, ɔnle kɛ yɛsukoa ye subane ne mɔ ala, eza ɔwɔ kɛ yɛyɛ ye ɛhulolɛdeɛ. Ɛnɛ, Gyihova ɛhulolɛdeɛ ko a le kɛ, ‘ɔdie menli ngakyile kɔsɔɔti na bɛanyia nɔhalɛ ne anwo nɔhalɛ ndelebɛbo.’ (1 Tim. 2:3, 4) Adenle ko mɔɔ yɛdua zo yɛyɛ Nyamenle ɛhulolɛdeɛ la a le kɛ yɛbahilehile awie mɔ Gyihova anwo debie.\n11. Saa yɛkilehile awie mɔ Gyihova anwo debie a, kɛzi ɔboa yɛ ɔmaa yɛnwu ye kpalɛ ɛ?\n11 Fane dɔɔnwo ne ala saa yɛlɛkilehile awie mɔ Gyihova anwo debie a, ɔmaa yɛnwu ye kpalɛ. Kɛ neazo la, yɛnwu kɛ Gyihova ɛlɛda atiakunlukɛnlɛma ali wɔ mekɛ mɔɔ yɛkɛnwu kɛ ɔlɛkile yɛ adenle yeahɔ menli mɔɔ lɛ ahonle kpalɛ ɛkɛ la. (Dwɔn 6:44; Gyi. 13:48) Yɛnwu tumi mɔɔ wɔ Nyamenle Edwɛkɛ ne anu la wɔ mekɛ mɔɔ yɛbanwu kɛ menli mɔɔ yɛ nee bɛ sukoa Baebolo ne ɛlɛgyakyi subane ɛtane bie mɔ na bɛawula subane fofolɛ ne la. (Kɔl. 3:9, 10) Yɛɛ yɛnwu Nyamenle abotane ne wɔ mekɛ mɔɔ ɔlɛmaa menli dɔɔnwo mɔɔ wɔ yɛ azɛlɛsinli ne anu adenle yeamaa bɛazukoa ɔ nwo debie na bɛanyia ngoane la.—Wlo. 10:13-15.\n12. Kɛ mɔɔ Ɛzɛdɔso 33:13 maa yɛnwu ye la, duzu a Mosisi bizale a, na duzu ati ɔ?\n12 Mosisi bule ɔ nee Gyihova agɔnwolɛvalɛ ne kɛ ɔsonle bolɛ. Mɔɔ Nyamenle boale Mosisi maanle ɔyɛle nwanwane ninyɛne mgbole la anzi, ɔvile ɛbulɛ nu ɔzɛlɛle Gyihova kɛ ɔkulo kɛ ɔnwu ye kpalɛ. (Kenga Ɛzɛdɔso 33:13.) Mɔɔ Mosisi biza ɛhye la, ɛnee ɔwɔ ye ɛvolɛ 80 anu, noko ɛnee ɔze kɛ ninyɛne dɔɔnwo wɔ ɛkɛ mɔɔ ɔwɔ kɛ ɔnwu ye wɔ ye anwuma Selɛ ne anwo a.\n13. Adenle titili ko mɔɔ yɛbahola yɛalua zo yɛahile kɛ yɛ nee Nyamenle agɔnwolɛvalɛ ne anwo hyia yɛ la a le boni?\n13 Duzu a yɛsukoa yɛfi nu a? Ɔnva nwo ɛvolɛ dodo biala mɔɔ yɛva yɛzonle Gyihova la, ɔwɔ kɛ yɛmaa agɔnwolɛvalɛ mɔɔ yɛ nee Gyihova lɛ la sonle bolɛ maa yɛ. Adenle kpalɛ ko mɔɔ yɛbahola yɛalua zo yɛahile kɛ yɛ nee Nyamenle agɔnwolɛvalɛ ne anwo hyia yɛ la a le kɛ yɛ nee ye badendɛ wɔ asɔneyɛlɛ nu.\n14. Kɛzi asɔneyɛlɛ boa yɛ maa yɛnwu Gyihova kpalɛ ɛ?\n14 Saa ɛkulo kɛ ɛ nee awie nyia agɔnwolɛvalɛ kpalɛ a, ɔwɔ kɛ bɛdi adwelie kpalɛ. Yemɔti ta yɛ asɔne amaa wɔabikye Nyamenle, yɛɛ ɔnle kɛ ɛsulo kɛ ɛbavi wɔ ahonle nu wɔala wɔ nganeɛdelɛ ali wɔahile ye. (Ɛfɛ. 6:18) Krista mɔɔ vi Turkey la ka kɛ: “Mekɛ biala mɔɔ mebaha me nganeɛdelɛ nwo edwɛkɛ meahile Gyihova wɔ asɔneyɛlɛ nu la, ɔmaa ɛlɔlɛ nee anwodozo mɔɔ melɛ wɔ ye nu la yɛ kpole. Saa menwu kɛzi Gyihova bua me asɔneyɛlɛ la a, ɔmaa menwu kɛ Ɔle me Ze nee me Gɔnwo.”\nNRENYIA MƆƆ LA GYIHOVA AHONLE NWO\n15. Kɛzi Gyihova hanle Belemgbunli Devidi anwo edwɛkɛ ɛ?\n15 Bɛwole Belemgbunli Devidi wɔ maanle mɔɔ bɛdu bɛ nwo bɛmaa Gyihova Nyamenle la anu. Noko tɛ kɛ ɛnee Devidi abusua ne sonle Gyihova la ati a ɔdaye noko ɔzonlenle ye a. Ɔdaye mumua ne ɔ nee Nyamenle nyianle agɔnwolɛvalɛ, na Gyihova hulole ye kpalɛ. Gyihova mumua ne hanle Devidi anwo edwɛkɛ kɛ ɔle “nrenyia mɔɔ la [Ye] ahonle nwo.” (Gyi. 13:22) Kɛ ɔyɛle mɔɔ Devidi nee Gyihova vale agɔnwolɛ kyengye zɔhane ɛ?\n16. Mɔɔ Devidi nleanle abɔdeɛ la, duzu a ɔzukoale ye wɔ Gyihova anwo a?\n16 Devidi zukoale Gyihova anwo debie wɔ abɔdeɛ nu. Mɔɔ Devidi le kakula la, ɔvale mekɛ dɔɔnwo ɔnleanle ye papa mboane wɔ ɛya nu. Ɔkɛyɛ kɛ ɔvale mekɛ zɔhane ɔdwenledwenlenle ninyɛne mɔɔ Gyihova ɛbɔ la anwo. Kɛ neazo la, ɛnee saa Devidi to ɔ nye anwuma a, ɔnwu nwɔlɔra apenle dɔɔnwo. Eza ɔdwenledwenlenle subane mɔɔ Ahenle mɔɔ bɔle bɛ lɛ la anwo. Sunsum ne hanle Devidi maanle ɔhɛlɛle kɛ: “Anwuma bɔ Nyamenle anyunlunyia ne nolo; Anwomanyunlu bɔ ɔ sa anloa gyima ne nolo.” (Edw. 19:1, 2) Mɔɔ Devidi dwenledwenlenle kɛzi Gyihova bɔle alesama anwo la, ɔnwunle kɛ Gyihova lale nrɛlɛbɛ kpole ali. (Edw. 139:14) Mɔɔ Devidi dwenledwenlenle ninyɛne mɔɔ Gyihova ɛbɔ anwo la, ɔhanle ye ɔmaanle ɔbɛlɛle ɔ nwo aze.—Edw. 139:6.\n17. Saa yɛdwenledwenle abɔdeɛ nwo a, duzu a yɛbanwu ye a?\n17 Duzu a yɛsukoa yɛfi nu a? Maa ɛ nye ɛlie abɔdeɛ nwo. Mmanea ninyɛne ngɛnlɛma mɔɔ Gyihova ɛbɔ la ala; fa wɔ adwenle sie zo kpalɛ! Ɛlua la amuala, dwenledwenle mɔɔ abɔdeɛ mɔɔ ɛbɔ ɛ nwo mgbɔlɔka ɛyia—mbaka, nane yɛɛ menli—maa ɛnwu ye wɔ Gyihova anwo la. Ɛhye bamaa wɔazukoa wɔ ɛlɔlɛ Selɛ ne anwo debie dɔɔnwo alehyenlɛ ko biala. (Wlo. 1:20) Ɛlɔlɛ mɔɔ ɛlɛ ɛmaa ye la bayɛ kpole alehyenlɛ biala.\n18. Kɛ mɔɔ Edwɛne 18 kile la, duzu a Devidi nwunle ye a?\n18 Devidi nwunle kɛ Gyihova ɛlɛboa ye kpalɛ. Kɛ neazo la, mɔɔ Devidi liele ye papa mboane ne vile awenade nee bɛdi sa nu la, ɔnwunle kɛ Gyihova a ɛlɛboa ye amaa yeali nane anwo ɛzulolɛ zɔhane mɔ anwo azo konim a. Mɔɔ Devidi lile Golayate anwo zo konim la, ɔnwunle ye wienyi kɛ Gyihova a ɛlɛkile ye adenle a. (1 Sa. 17:37) Mɔɔ Devidi nriandile vile Belemgbunli Sɔɔlo asa nu la, ɔnwunle kɛ Gyihova yɛɛ ɛlie ye a. (Edw. 18, ɔ ti zo edwɛkɛ) Saa Devidi le awie mɔɔ memaa ɔ nwo zo a, anrɛɛ ɔbava ninyɛne zɔhane mɔ anwo nganvolɛ yeamaa ɔ nwo. Noko ɛnee Devidi bɛlɛ ɔ nwo aze, yemɔti ɔnwunle kɛ Gyihova a ɛlɛboa ye wɔ ɛbɛlabɔlɛ nu a.—Edw. 138:6.\n19. Duzu a yɛbahola yɛazukoa yɛavi Devidi neazo ne anu a?\n19 Duzu a yɛsukoa yɛfi nu a? Saa yɛsɛlɛ Gyihova ɛkɛ ne moalɛ a, ɛnee ɔtɛwiele. Eza ɔwɔ kɛ yɛbɔ mɔdenle kɛ yɛbanwu kɛzi Gyihova ɛlɛboa yɛ la yɛɛ moalɛ holɛ ko mɔɔ ɔlɛfa yeamaa yɛ la. Saa yɛdie yɛto nu kɛ tɛ debie biala a yɛbahola yɛayɛ a, yɛbanwu kɛzi Gyihova ɛlɛboa yɛ la wienyi. Na mekɛ biala mɔɔ yɛbanwu kɛ Gyihova ɛlɛboa yɛ la, ɔmaa agɔnwolɛvalɛ mɔɔ yɛ nee ye lɛ la anu mia. Adiema nrenyia bie mɔɔ bɛfɛlɛ ye Isaac mɔɔ ɔvi Fiji mɔɔ ɛva ɛvolɛ dɔɔnwo ɛzonle Gyihova la ɛnwu kɛ ɛhye le nɔhalɛ. Ɔka kɛ: “Saa menea me ɛbɛlabɔlɛ nu a, menwu kɛ Gyihova ɛboa me ɔvi mekɛ mɔɔ membɔle ɔ bo kɛ mesukoa Baebolo ne badwu ɛnɛ. Ɛhye ɛmaa menwu Gyihova kpalɛ.”\n20. Duzu a yɛbahola yɛazukoa yɛavi agɔnwolɛvalɛ mɔɔ Devidi nee Nyamenle nyianle la anu a?\n20 Devidi zukoale Gyihova subane ne mɔ. Gyihova bɔle yɛ mɔɔ yɛkola yɛsukoa ye subane ne mɔ. (Gyn. 1:26) Mekɛ mɔɔ yɛlɛsukoa Gyihova subane ngakyile ne mɔ anwo debie dɔɔnwo la, ɔmmaa ɔnyɛ se kɛ yɛbazukoa ye. Devidi nwunle ye anwuma Selɛ ne kpalɛ, yemɔti ɔholale ɔzukoale Ye wɔ kɛzi ɔ nee awie mɔ lile la anu. Suzu neazo ko anwo nea. Devidi nee Batehyɛba zɛkyele agyalɛ na ɔhunle ɔ hu. (2 Sa. 11:1-4, 15) Noko Gyihova kpale kɛ ɔbava Devidi mɔɔ ɛnee ɔdaye noko ɔse anwunvɔne la ɛtane yeahyɛ ye. Kɛmɔ ɛnee Devidi nee Gyihova lɛ agɔnwolɛvalɛ kpalɛ la ati, ɔrayɛle Yizilayɛ belemgbunli mɔɔ la Gyihova ahonle nwo kpalɛ na ɔvale ye ɔyɛle neazo ɔmaanle Yizilayɛ arelemgbunli mɔɔ ɛha la.—1 Arl. 15:11; 2 Arl. 14:1-3.\n21. Kɛ mɔɔ Ɛfɛsɛsema 4:24 yɛɛ 5:1 maa yɛnwu ye la, saa ‘yɛsukoa Nyamenle’ a, duzu a bavi nu ara a?\n21 Duzu a yɛsukoa yɛfi nu a? Ɔhyia kɛ ‘yɛsukoa Nyamenle.’ Saa yɛyɛ ɛhye a, ɔboa yɛ, eza ɔmaa yɛnwu Nyamenle kpalɛ. Saa yɛbɔ mɔdenle kɛ yɛbazukoa ye subane ne mɔ a, ɔbahile kɛ amgba yɛle ɔ mra.—Kenga Ɛfɛsɛsema 4:24; 5:1.\nKile Kɛ Ɛze Gyihova\nKpondɛ mekɛ sukoa Gyihova anwo debie. Akee fa wɔ nyɛleɛ kile kɛ ɛze ye.\n1-2. Boa awie mɔ maa bɛzukoa Gyihova anwo debie.\n3. Yɛ asɔne kile ye dahuu.\n4. Kpondɛ anzodwolɛ, bɔbɔ wɔ tɛnlabelɛ mɔɔ anu yɛ se la anu.\n5. Fa akɛnrasesebɛ gyinla nɔhalɛ mɔɔ fale Nyamenle anwo la anzi.\n6. Kɔ zo kanvo Gyihova asa anloa gyima, na bikye ye.\nBƆ MƆDENLE KƐ ƐBANWU GYIHOVA KPALƐ\n22-23. Saa yɛfa mɔɔ yɛsukoa ye wɔ Gyihova anwo la yɛyɛ gyima a, kɛzi ɔbaboa yɛ ɛ?\n22 Kɛ mɔɔ yɛnwu ye la, yɛdua abɔdeɛ nee Nyamenle Edwɛkɛ ne azo yɛnwu Gyihova. Nyamenle azonvolɛ mɔɔ yɛle neazo kpalɛ la dɔɔnwo wɔ Baebolo ne anu mɔɔ yɛbahola yɛazukoa bɛ a, le kɛ Mosisi nee Devidi. Gyihova ɛyɛ ye afoa nu ɛdeɛ. Yeha kɛ yɛdayɛ noko yɛbayɛ biala mɔɔ yɛbahola la amaa yɛahola yɛazukoa ɔ nwo ninyɛne dɔɔnwo.\n23 Yɛnrɛzukoa Gyihova anwo debie yɛnrɛwie ɛlɛ. (Nol. 3:11) Tɛ ninyɛne dodo mɔɔ yɛze ye wɔ Gyihova anwo la a hyia a, emomu kɛzi yɛfa mɔɔ yɛze ye wɔ ɔ nwo yɛdi gyima la. Saa yɛfa mɔɔ yɛsukoa la yɛdi gyima na yɛsukoa yɛ ɛlɔlɛ Selɛ ne a, ɔbahɔ zo yeabikye yɛ. (Gye. 4:8) Ɔdua ye Edwɛkɛ ne azo ɔmaa yɛ anwosesebɛ kɛ, ɔnrɛkpo menli mɔɔ bɔ mɔdenle kpondɛ ye la ɛlɛ.\nGYIHOVA MƆƆ YƐBANWU YE KPALƐ LA ANWO ƐZUKOALEDEƐ BONI A ƐNYIANLE ƐVILE . . .\nBelemgbunli Devidi ɛkɛ a?\nabɔdeɛ mɔɔ ɛbɔ wɔ ɛyia la ɛkɛ a?\n^ ɛden. 5 Menli dɔɔnwo die di kɛ Nyamenle wɔ ɛkɛ, noko bɛnze ye kpalɛ. Gyihova mɔɔ yɛnwu ye kpalɛ la kile duzu? Saa ɔbaye wɔ Gyihova mɔɔ yɛ nee ye nyia agɔnwolɛvalɛ mɔɔ anu yɛ se la anu a, duzu a yɛbahola yɛazukoa yɛavi Mosisi nee Belemgbunli Devidi ɛkɛ a? Edwɛkɛ ɛhye babua kpuya ɛhye mɔ.\nFa nwa awie Fa nwa awie Asoo Ɛze Gyihova Kpalɛ?\nw19 December m. 16-21


Nyamenle Hyɛle Yizilayɛ Belemgbunlililɛ Ne Anu Nwiɔ | Ngakula Baebolo Ɛzukoalɛdeɛ\nBelemgbunlililɛ Ne Anu Hyɛle Nwiɔ\nMɔɔ ɛnee Sɔlɔmɔn sonle Gyihova la, Yizilayɛma nyianle anzodwolɛ. Noko Sɔlɔmɔn gyale mraalɛ dɔɔnwo mɔɔ vi maanle gyɛne nu mɔɔ bɛsonle awozonle la. Yemɔti ngyikyi ngyikyi Sɔlɔmɔn adwenle hakyile na ɔbɔle ɔ bo kɛ ɔsonle awozonle. Gyihova vale ɛya. Ɔzele Sɔlɔmɔn kɛ: ‘Yizilayɛma bade bɛ nwo avi ɛ nwo na bɛ nu ahyɛ nwiɔ. Mebava foa ne mɔɔ bɛ nwo zonle la meamaa wɔ sonvolɛ ne mɔ ko, na foa ko ne mɔɔ bɛanzo la ayɛ ɛ nee wɔ abusua ne ɛdeɛ.’\nEza Gyihova maanle bɛnwunle ɛhye wienyi wɔ adenle fofolɛ zo. Ɛnee Sɔlɔmɔn sonvolɛ bie mɔɔ bɛfɛlɛ ye Gyɛlɔbowam la ɛlɛtu adenle, ɔyiale ngapezonli Ahaegya. Ahaegya tetele ye tɛladeɛ mɔɔ ɔwula la anu azinli 12, na ɔzele Gyɛlɔbowam kɛ: ‘Gyihova balie Yizilayɛ belemgbunlililɛ ne avi Sɔlɔmɔn abusua ne asa anu na yeahyɛ nuhua nwiɔ. Die azinli 10 ɔluakɛ ɛbayɛ mbusua 10 azo belemgbunli.’ Mɔɔ Belemgbunli Sɔlɔmɔn dele ɛhye la, ɔyɛle kɛ ɔku Gyɛlɔbowam! Yemɔti Gyɛlɔbowam nriandile hɔle Yigyibiti. Nzinlii, Sɔlɔmɔn wule na bɛziele ɔ ra Rilihɔbowam belemgbunli. Yemɔti Gyɛlɔbowam nwunle kɛ ɔbahola yeazia yeahɔ Yizilayɛ bieko.\nYizilayɛ mgbanyima zele Rilihɔbowam kɛ: ‘Saa ɛ nee menli ne di ye boɛ a, bɛbali nɔhalɛ bɛamaa wɔ.’ Noko Rilihɔbowam agɔnwo mɔ mgbavolɛ dule ye folɛ kɛ: ‘Mmamaa menli ne anwo tɔ bɛ! Maa bɛyɛ gyima ɛsesebɛ!’ Rilihɔbowam diele ɔ gɔnwo mɔ mgbavolɛ folɛdulɛ ne. Ɔ ti yɛle se wɔ menli ne anwo, yemɔti menli ne dele atua. Bɛvale Gyɛlɔbowam bɛziele mbusua bulu ne azo belemgbunli na bɛvɛlɛle bɛ Yizilayɛ belemgbunlililɛ. Bɛvɛlɛle ekpunli nwiɔ ne mɔɔ hale la Dwuda belemgbunlililɛ na bɛlile nɔhalɛ bɛmaanle Rilihɔbowam. Kɛkala, Yizilayɛ mbusua ekpunli 12 ne anu ɛhyɛ nwiɔ.\nƐnee Gyɛlɔbowam ɛngulo kɛ ye menli ne kɔsonle wɔ Gyɛlusalɛm mɔɔ wɔ Rilihɔbowam tumililɛ bo la. Ɛze deɛmɔti ɔ? Ɛnee ɔsulo kɛ menli ne badwazo atia ye ahɔli Rilihɔbowam anzi. Yemɔti ɔyɛle nvutuke ɛnlankɛ mralɛ nwiɔ na ɔzele menli ne kɛ: ‘Ɛke mɔɔ kɔ Gyɛlusalɛm la wale. Bɛbahola bɛazonle wɔ ɛke ala.’ Menli ne bɔle ɔ bo zonlenle nvutuke nlankɛ mralɛ ne mɔ na bɛ rɛle vile Gyihova bieko.\n“Bɛ nee menli mɔɔ bɛnle diedima la mmatu. Na agɔnwolɛvalɛ boni a wɔ tenleneyɛlɛ nee amumuyɛyɛlɛ avinli a? . . Anzɛɛ kyɛfoa boni a diedinli nee mɔɔ ɛnle diedinli la lɛ a?”—2 Kɔlentema 6:14, 15\nKpuya: Duzu ati a Yizilayɛma anu hyɛle nwiɔ a? Ninyɛndane boni mɔ a Belemgbunli Rilihɔbowam nee Belemgbunli Gyɛlɔbowam yɛle a?\n1 Arelemgbunli 11:1-13, 26-43; 12:1-33\nFa nwa awie Fa nwa awie Belemgbunlililɛ Ne Anu Hyɛle Nwiɔ\nlfb ɛzukoalɛdeɛ 45 m. 110-111


Ɔyɛ Se Ɔmaa Menli Kɛ Bɛbahulo Nyamenle—Duzu Ati A Ɛte Nganeɛ Kɛ Nyamenle Wɔ Moa A?\nKENGA YE WƆ Afrikaans Albanian Amharic Arabic Armenian Aymara Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Norwegian Nzema Oromo Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Urdu Uruund Uzbek Vietnamese Wayuunaiki Xhosa Yoruba Zulu\nƆyɛ Se Ɔmaa Menli Kɛ Bɛbahulo Nyamenle\n“Fa wɔ ahonle muala, wɔ ɛkɛla muala, nee wɔ adwenle muala kulo Awulae wɔ Nyamenle ne. Ɛhye a le mɛla titile kpalɛ mɔɔ hyia a.”—Gyisɛse Kelaese, 33 Y.M. *\nƆyɛ se ɔmaa menli bie mɔ kɛ bɛbahulo Nyamenle. Wɔ bɛ afoa nu, Nyamenle ɛndwenle yɛ nwo, ɔwɔ moa anzɛɛ ɔ ti yɛ se. Suzu edwɛkɛ ɛhye mɔ mɔɔ doɔdoa zo la anwo:\n“Menzɛlɛle Nyamenle moalɛ, noko mekɛ ko ne ala, ɛnee mete nganeɛ kɛ ɔwɔ moa, kɛ asɛɛ menrɛhola menrɛbikye ye la. Ɛnee menzuzu kɛ Nyamenle te nganeɛ.”—Marco, Italy.\n“Ɛnee mekulo kɛ mesonle Nyamenle nɔhalɛ nu ɛdeɛ, noko ɛnee ɔyɛ me kɛ ɔwɔ moa somaa. Ɛnee mesuzu kɛ ɔle Nyamenle mɔɔ le kyengye mɔɔ twe yɛ nzo ala a. Ɛnee menlie menli kɛ ɔlɛ ɛlɔlɛ.”—Rosa, Guatemala.\n“Mekɛ mɔɔ mele kakula la, ɛnee medie medi kɛ Nyamenle nea yɛ ɛtane na ɔtwe yɛ nzo wɔ nwolɛ kɛ mɔɔ fɛta yɛ la ɛne. Nzinlii mendele nganeɛ kɛ ɔndwenle yɛ nwo. Ɛnee mebu Nyamenle kɛ maanle sonvolɛ mɔɔ di ye menli ne anyunlu wɔ bɛ edwɛkɛ nwo, noko bɛ nwo edwɛkɛ ɛngyia ye la.”—Raymonde, Canada.\nKɛzi ɛdwenle nwo ɛ? Asoo Nyamenle ɛnlɛ ɛlɔlɛ? Keleseɛnema ɛbiza zɔhane edwɛkɛ ne wɔ ɛvoya dɔɔnwo anu. Nɔhalɛ nu, wɔ ɛvolɛ 500-1500 Y.M. ne anu, ɛnee Keleseɛnemaanle ne anu amra dɔɔnwo ɛnzɛlɛ Tumivolɛ Bedevinli ne bɔbɔ. Duzu ati ɔ? Ɛnee menli sulo ye kpalɛ. Tetedwɛkɛ kɛlɛvolɛ Will Durant ka ye zɛhae kɛ: “Kɛ ɔkɛyɛ na awie mɔɔ ɛyɛ ɛtane la ahola ava ye asɔneyɛlɛ ahɔ Nyamenle mɔɔ anwo yɛ ɛzulolɛ la anyunlu ɛ?”\nKɛ ɔyɛle mɔɔ bɛbule Nyamenle kɛ ɔ nwo yɛ “ɛzulolɛ na ɔwɔ moa” ɛ? Duzu a Baebolo ne kilehile amgba wɔ Nyamenle anwo a? Ɛsukoa Nyamenle anwo nɔhalɛ ne a ɔbaboa yeamaa wɔanyia ɔ nwo ɛlɔlɛ ɔ?\n^ ɛden. 3 Mateyu 22:37, 38.


Subane mɔɔ boka diedi nwo (5-9)\n1 Saemɔn Pita, Gyisɛse Kelaese akɛlɛ nee ɛzoanvolɛ, ɛlɛkɛlɛ ahɔmaa bɛdabɛ mɔɔ ɔlua yɛ Nyamenle nee yɛ Ngoanedievolɛ Gyisɛse Kelaese tenleneyɛlɛ ti bɛnyia diedi mɔɔ sonle bolɛ kɛ yɛ ɛdeɛ ne* la: 2 Ɛlolɛ nee anzodwolɛ molozo ɛlua Nyamenle nee yɛ Awulae Gyisɛse anwo nɔhalɛ ndelebɛbo zo ɛha bɛ, 3 ɔluakɛ Nyamenle ɛlua ye tumi ne azo yemaa yɛnyia debie biala mɔɔ yɛhyia* na yɛava nyamenlezonlenlɛ kpalɛ yɛabɔ yɛ ɛbɛla, ɔlua Ahenle mɔɔ luale ye anyunlunyia nee ɛbɛla kpalɛ zo vɛlɛle yɛ la anwo nɔhalɛ ndelebɛbo zo. 4 Yelua ɛhye mɔ azo yemaa yɛ ɛwɔkɛ mgbole mɔɔ sonle bolɛ,* na mekɛ mɔɔ bɛnriandi bɛvi ewiade ɛkpɔlɔlɛ mɔɔ atiakunluwɔzo ɛtane* fa ba la anwo la, bɛalua ɛhye mɔ azo bɛanyia Nyamenle subane ne mɔ bie. 5 Ɛhye ati, bɛbɔ mɔdenle biala bɛva ɛbɛla kpalɛ bɛboka bɛ diedi ne anwo, na bɛva ndelebɛbo bɛboka bɛ ɛbɛla kpalɛ nwo, 6 bɛva bɛnwozohomolɛ bɛboka bɛ ndelebɛbo nwo, bɛva abotane* bɛboka bɛnwozohomolɛ nwo, bɛva nyamenlezonlenlɛ kpalɛ bɛboka bɛ abotane nwo, 7 bɛva mediema ɛlɔlɛ bɛboka bɛ nyamenlezonlenlɛ kpalɛ nwo, na bɛva ɛlɔlɛ bɛboka bɛ mediema ɛlɔlɛ nwo. 8 Na saa ɛhye mɔ amuala wɔ bɛ nu na bɛnyia ye molozo a, ɔnrɛmaa bɛnrɛdɛnla ɛkɛ mgbane anzɛɛ bɛnrɛyɛ menli mɔɔ ɛnzo ma* la wɔ yɛ Awulae Gyisɛse Kelaese anwo nɔhalɛ ndelebɛbo nu. 9 Na awie biala mɔɔ ɛhye mɔ ɛnle ye nu la anye ɛzi, ɔngola ɔnnwu wienyi ne,* na ɔ rɛle ɛvi kɛ bɛde ɔ nwo bɛvi ye ɛtane mɔɔ ɔyɛle ye dɛba ne la anwo. 10 Yemɔti, mediema, bɛbɔ mɔdenle biala bɛmaa bɛ ɛvɛlɛlɛ nee bɛ ɛkpalɛ ne ɛli munli, na saa bɛkɔ zo bɛyɛ ye zɔhane a, bɛnrɛdɔ aze ɛlɛ. 11 Nɔhalɛ nu, ɛhye a bamaa bɛanyia adenle* bɛahɔ yɛ Awulae nee yɛ Ngoanedievolɛ Gyisɛse Kelaese dahuu Belemgbunlililɛ ne anu a. 12 Zɔhane ati meyɛ me adwenle kɛ dahuu mebahakyehakye bɛ ninyɛne ɛhye mɔ, noko bɛze ninyɛne ɛhye mɔ yɛɛ bɛgyi nɔhalɛ ne mɔɔ wɔ bɛ nu la anu kpundii. 13 Noko mekɛ ala mɔɔ mewɔ ɛdanlɛsua* ɛhye anu la, menwu kɛ ɔle kpalɛ kɛ mekakyehakye bɛ, 14 na meze kɛ ɔnrɛhyɛ bɛbaye me ɛdanlɛsua ne kɛ mɔɔ yɛ Awulae Gyisɛse Kelaese noko lale ye ali hilele me la. 15 Mebabɔ mɔdenle mekɛ biala amaa saa mekɔ a, bɛdabɛ mumua ne bɛahola bɛahakye* ninyɛne ɛhye mɔ. 16 Tɛ adalɛ edwɛkɛ mɔɔ bɛhyehyɛ la azo a yɛluale yɛmaanle bɛnwunle yɛ Awulae Gyisɛse Kelaese tumi ne nee ye ɛralɛ ne a, emomu yɛdayɛ mumua ne yɛvale yɛ nye yɛnwunle ye anyunlunyia ne. 17 Na ɔnyianle enililɛ nee anyunlunyia ɔvile Nyamenle Selɛ ne ɛkɛ wɔ mekɛ mɔɔ anyunlunyia bedevinli ne hanle edwɛkɛ zɛhae hilele ye la: “Ɛhye a le me Ra mɔɔ mekulo ye, na melie ye medo nu a.” 18 Edwɛkɛ ɛhye a yɛdele yɛvile anwuma wɔ mekɛ mɔɔ ɛnee yɛ nee ye wɔ boka nwuanzanwuanza ne azo la. 19 Yemɔti bɛzi ngapezo edwɛkɛ ne pi kpalɛ bɛmaa yɛ, na ɔle kpalɛ kɛ bɛmaa bɛ nye ɛhɔ nwo kɛ kɛnlaneɛ mɔɔ ɛlɛta wɔ awozinli nu (kɔkpula kɛ aleɛ kɛhye na alehyenlɛ ɛwɔlɔra ne kɛvinde) wɔ bɛ ahonle nu la. 20 Mɔɔ limoa la, bɛze kɛ Ngɛlɛlera ne anu ngapezo biala ɛnvi sonla adwenle nu. 21 Ɔluakɛ ngapezo anlua sonla ɛhulolɛ zo amba ɛlɛ, emomu sunsum nwuanzanwuanza ne a hanle* menli maanle bɛhanle mɔɔ vi Nyamenle ɛkɛ ne la a.\n^ Anzɛɛ “azo ɛva debie biala ɛmaa yɛ mgbane.”\n^ Anzɛɛ “kpundiigyinlanlɛ.”